BRTA partzuergoak Leartikerren atxikimendua lortu du – Ekonomiaren KZ\nBasque Research Technology Alliance BRTA Eusko Jaurlaritzak bultzatutako partzuergo zientifiko-teknologikoak kide berri bat sartu du, eta dagoeneko 17 dira aliantza hori osatzen duten erakunde ikertzaileak. Markina Xemeinen egoitza duen Leartiker zentro teknologikoa elikaduran eta polimeroetan espezializatuta dago, eta horrek aniztasun handiagoa ematen dio BRTA-ri, eta ezagutza enpresetara transferitzeko erreferente gisa jartzen du.\nAtxikitzeko ekitaldi ofiziala gaur egin da Mendaron, euskal partzuergoaren egoitzan, Arantxa Tapia Ekonomiaren Garapeneko sailburuaren, Rikardo Bueno BRTAko zuzendariaren eta Amaia Egia Leartikerreko zuzendari nagusiaren parte-hartzearekin. Azken horrek gogorarazi du maiatzean Zientzia, Teknologia eta Berrikuntzaren Euskal Sareak zentro multifokalizatu gisa ziurtatu zuela sinadura hori.\n50 pertsonako lantaldearekin eta 3 milioi eurotik gorako diru-sarreren bolumenarekin, Leartikerrek polimeroen eta elikagaien arloetan garatzen du ikerketa-jarduera. Polimeroei dagokienez, ikertzaileek materialen garapenetik eta fabrikaziotik hasi eta karakterizazioraino aztertzen dituzte. Simulazio-teknika aurreratuak aplikatzeak balio erantsi handiagoko materialak lortzea ahalbidetzen du, batez ere industriari eta osasunari aplikatzen zaizkionak. Elikagaien arloan, Leartikerrek berrikuntzaren alde egiten du, nekazaritzako elikagaien industriari elikadura osasungarriaren eskaintza hobetzen laguntzeko, eta esnekietan eta elikagai prestatuetan oinarritzen du bere ikerketa.\nHorrela, Basque Research Technology Alliance indartu egin da eta 17 kide izatera iritsi da; horien artean, elkarlaneko lau ikerketa-zentro daude: CIC BioGUNE, NanoGUNE, BiomaGUNE eta EnergiGUNE. Horiekin batera, Azterlan, Azti, Ceit, Cidetec, Gaiker, Ideko, Ikerlan, Leartiker, Lortek, Neiker, Tecnalia, Tekniker eta Vicometch 13 zentro teknologikoak daude.\nPartzuergoa 2019an sortu zen, erakundeen ekimenez, EAEko enpresa-sarean berrikuntza eta garapena sustatzeko, EAEko teknologia-zentroek sortzen duten ezagutzaren transferentzia bultzatuz. Helburu horrekin batera, euskal eskaintza zientifiko-teknologikoa nazioartekotzearen eta mundu mailako sinergiak aurkitzearen aldeko apustua ere egin du BRTAk.\n← Hirugarren Go Mobility azoka 2022an izango da Ficoban\nJasangarritasun-faktoreak pentsioak murriztu ditzake, ELAren arabera →\nTxirrindularientzako oinetako eta beste osagarri jasangarriak\nBurdinolak nanopartikulak lantzeko laborategi-kamera bat sortu du


gazte literatura: ZAZPI BIDER ZAZPI\nLiburu hau orain arte irakurri ditugunetatik gutxien gustatu zaidana izan da. Naiz eta gaia nahiko interesgarria izan oso erraza egin zait nahastea izan ere hiriko gertaerak tartekatzen dira. Gainera xehetasun gehiegi ematen dituela iruditu zait, eta horregatik, ez du irakurtzen jarraitzeko gogorik ematen.Bertan gertatzen diren gauzak ez dira errealak, nire ustez gehiegi esageratuak dira.\nOso istorio erreala iruditu zait, abentura asko ditu nahasturik eta ondo pasa dut irakurriz. Egia da, froga batzuk ez direla oso sinesgarriak baina herri txiki bateko kontu guztiak detaile eta guzti kontatzen ditu eta herrikoa izango banintz bezala sentitu naiz.\nBestela ez da oso zaila irakurtzen naiz eta esamolde arraroak erabili azkenean dena ulertzen bukatzen duzu. Horrelako liburu gehiago irakurriko nituzke gustura.\nLiburu hau ez zait askorik gustatu. Orainarte irakurri ditudanetako itsusiena iruditu zait, baina ez dago hain gaizki.\nBertako istorioak errealak iruditu zaizkit baina, hala ere, gertakizun batzuk sinestezinak dirudite.\nLiburu hau irakurtzea ez da horren zaila baina kontakizunak azkar aldatzen ditu eta ez da hain ondo ulertzen.\nApustuak gustatzen zaizkienei gomendatuko nieke irakurtzea.\nLiburu hau asko gustatu zait, orain arte irakurri dudan libururik politena. Erraz ulertzen da eta letra atsegina du. Gehien gustatu zaidan zatia Sebastianek kuadrila batean sartzeko egin behar izan dituen zazpi probak izan dira. Gutxien gustatu zaidana hasiera eta auzuneko kontuak kontatzen dituen zatia izan dira. Pertsonai asko daude eta batzuetan nahastu egiten da. Irakurle guztiei gomendatuko nieke liburu hau irakurtzea.\nNiri liburu polita iruditu arren zati aspergarriak ere baditu.Sebastiani egiten diena niri ondo iruditzen zait baina bizi errealean ez dut uste horrelakorik gertatuko denik. Gehien gustatu zaidan froga kanposantuarena izan da, eta gutxiena ahariarena. Gure adinekoei gomendatzen dizuet. Irakur ezazue!!!\nNiri liburu hau, irakurri ditudanetatik gutxien gustatu zaidana izan da. Abentura politak kontatzen ditu baina froga batzuk oso esageratuak direla iruditzen zait eta errealak ez direla.Abenturak apur bat nahastu egiten dira, hiriko eta herriko historiak nahasten dituelako, hau da, bere bi koadrilen abenturak eta baita pertsonai asko daudelako eta izenak nahastu egiten direlako. Liburua gure adineko neska-mutilei gomendatuko nieke azkar irakurtzen da eta ulerterraza da.Anima zaitezte!!!\nLiburu hau gustukoa gertatu zait. Gertaera batzuk errealak izan dira eta horrek irakurtzen jarraitzeko gogoa areagotu dit; ala ere, froga nahiz pasadizo batzuk asko esageratu dituela iruditu zait. Liburu honetatik gutxien gustatu zaidana Sebastianek (hiritik herri batera bere familiarekin bizitzera pasatzen den gaztea) bere auzuneko gertaerak kontatzen zituenekoa izan da; nahastu egiten bainintzen. Erraz irakurri daitekeen liburua da eta edozeini gomendatuko nioke.\nLiburu hau ez zait asko gustatu, nahiz eta tarteka zerbait interesgarria gertatu. Betiko abenturazko liburua da bere momentu politekin , baina, oso pisutsua egin zait. Ez da azken bi egunetan irakurtzen den liburu horietakoa, lasai eta patxadaz irakurtzekoa baizik. Nire ustez hasierako bi frogak antzekoak dira baina hortik aurrerako frogak desberdinak eta nahiko irrealak dira. Irakurtzea gustatzen zaienei gomendatuko nieke.\nEz zait askorik gustatu liburua, orain arte gutxien gustatu zaidana izan da. Abenturazko liburu bat gehiago da, eta ez da batere orijinala.\nGaia berez nahiko entretenigarria da. Kapitaletik nekazal giroko herri batera bizitzera joaten den nerabe batetaz hitz egiten digu liburuak. Herrian dena berria denez beretzat, lagun koadrila batera sartzen ahalegintzen da, baina horretarako 7 froga gainditu beharko ditu.\nGehien gustatu zaidan zatia hasiera izan da; 7 frogak nahiko entretenigarriak ziren baina ez zait gustatu nola bukatzen ziren, bukaera guztiak antzekoak baitziren.\nBestalde, pertsonaiak ez dira oso errealak, beste garai batekoak.\nNiri liburu hau asko gustatu zait. Irakurtzeko nahiko erraza den liburu bat da. Liburu honetatik gehien gustatu zaidan pasartea,Sebastianek, autoa begiak estalita gidatzen duenekoa izan da, eta baita ere asko poztu naiz Sebastian taldeko buru jarri dela jakin dudanean. Sebastianek froga gehienak erraz egin ditu eta erakutsi du ausarta dela, azkeneko frogan ere Fernando alde batera salta zen, baina, Sebastian bertan gelditu zen. Liburu hau 12 urtetik gorako pertsonei irakurtzea gomendatzen diet.\nLiburu polita iruditu zait nahiz eta batzuetan idazleak ez zituen gauzak ondo argitzen eta ez zen ondo ulertzen. ez zait bidezkoa iruditu mutil batek kuadrila batean sartzeko egin behar izan dituen hainbeste froga eta guk oraindik egin ez ditzazkegun gauzak egitea ez zait ondo iruditu gau batean kotxea hartu eta begiak itxita gidatzea eta baita ere etxe batera leihotik sartzen ere. Nik libua irakurtzea gomendatzen dizuet.\nLiburua asko gustatu zait. Irakurtzeko oso egokia da. Ulertzeko ere, oso erraza iruditu zait. Istorioan Sebastian izeneko gazte bat, herrixka batera joaten da bizitzera eta bertan lagun koadrila bat aurkitzen du. Koadrila horretan sartzeko zazpi froga gainditu beharko ditu. Gure adinekoek irakurtzeko liburua da eta baita 15-16 urtekoek ere. Horrelako istorioak gustatzen bazaizkizu,\nNiri liburu polita iruditu zait eta oso azkar irakur daiteke.\nIstorio honen protagonista Sebastian izeneko mutiko bat da. Mutiko hau hiritik herri txiki batetara joaten da bizitzera bere familiarekin. Herri horretan koadrila bateko kide izan nahi du eta horretarako froga batzuk pasa behar izaten ditu.\nNik liburu hau edozeini gomendatuko nioke, baita gu baino gaztexeagoei ere.\nIrakurri dudan liburu hau ez zait gustatu, nahiz eta erraz irakurtzen den. Liburu honek Sebastian izeneko mutiko baten istorioa kontatzen digu. Mutil hau, hiri batetik herri txiki batetara joaten da bere gurasoekin bizitzera eta bertako gazteen koadrila batean sartzeko zazpi froga gainditu beharko ditu. Hasierako frogak ez zaizkit oso zailak iruditu, eta horrez gain, oso arraroak iruditu zaizkit pertsonaien izenak.\nNiri liburu hau oso polita eta interesgarria iruditu zait. Erraz irakurri dut eta oso liburu erreala iruditu zait. Sebastianek bizimodu berrira ohitu behar izan du eta Sebastianek zazpi frogak gainditu behar izan baititu kuadrila batean sartzeko. Gehien gustatu zaidana frogena izan da, nahiz froga batzuk irrealak izan. Liburu hau gure adineko zaleei gomendatuko nieke erraz irakurtzen delako eta ulertzeko ere erraza delako.\nZazpi bider zazpi liburua gustatu zait, kapituluak laburrak direnez ez zait pisutsua egin. Egia esan, frogak zailagoak izango zirela uste nuen, lehenengo frogak behintzat bai. Egia esan barregarriak ere iruditu zaizkit. Azkenengoa berriz, trenarena, oso zirraragarria egin zait eta ez nuen espero gertatu zena gertatzuko zenik. Liburua irakurtzea agomendatzen dut irakurtzeko erraza eta ulerterraza baita.


Poesia, musikaz eta irudiz josia - Kultura - Berria\nPoesia, musikaz eta irudiz josia\nBeatriz Txibite eta Paddy Rekalde izango dira Donostiako Poesia Orduetan, irailaren 4an eta 5ean\nRekalde, Osoro, Azkarate eta Txibite atzo, Donostian, Poesia Orduen aurkezpenean. JUAN CARLOS RUIZ / ARGAZKI PRESS\n«Gure apustua beti izan da kalitatea». Hala adierazi du Jasone Osoro Euskal Idazleen Elkarteko (EIE) lehendakariak Donostiako Poesia Orduen aurkezpenean. EIEk eta Donostia Kulturak urtero antolatzen dute, euskal jaien harira: aurtengoa 11.a izango du. Irailaren 4an eta 5ean egingo dituzte, astelehen eta asteartearekin, Paddy Rekalderekin eta Beatriz Txibiterekin, hurrenez hurren. Bi errezitalak Viktoria Eugenia antzokiaren Club aretoan izango dira, 19:30ean; sarrera doakoa izango da, baina gonbidapenak eskuratu behar dira aurrez.\nIbilbide luzea du literaturan Rekaldek, eta hasiberria da Txibite. Hain zuzen, oreka hori lortzen saiatzen direla nabarmendu du Osorok: «Batzuetan, idazle ezagunak izaten dira, eta, beste batzuetan, idazle berriak, baina proiekzio handia dutenak. Eta, beti, kalitatea oinarri hartuta». Osororen esanetan, «urtero-urtero» betetzen da aretoa; jendea sartu ezinik ere gelditzen da «askotan», eta hori bera Poesia Orduek eskaintzen duten kalitatearen erakusgarri da. «Poesiak ere, kalitatezkoa denean, katigatu egiten du».\nJukebox EkaHitza du izena Rekaldek eskainiko duen errezitalak. Haren poesiaz gain, Arkaitz Cayado Itsua-ren musika eta Oier Flores bideogilearen irudiak uztartuko dituzte saioan. Rekaldek azaldu duenez, Itsuarekin duela gutxi argitaratutako binilo bat izango du oinarrian errezitalak. «Lau ataletan banatu dugu emanaldia: biniloan grabatu genituen lau poema, eta horietako bakoitzari beste batzuk gehituko dizkiegu». Azaldu duenez, Spray poema liburuan (Susa, 2011) argitaratutakoak izango dira saioko poema guztiak.\nUdaberrian kaleratu zuen Txibitek bere lehenengo poema liburua, Pekineko kea (Pamiela). Lehenengo aldia izango da hasi eta buka liburu horretako poemak soilik erabiliko dituena. «Olerkiak duela sei urte idatzi nituen, Pekinen bizi nintzenean, eta hango irudiak eta esperientziak islatzen dituzte». Paula Olaz eta Javier Lopez Jasok ekitaldirako propio sortutako musika eta Mar Gonzalez Ruiz de Larramendiren bideoak izango dituzte lagun Txibiteren poemek.\nProposamen berrien alde\nAzaldu duenez, zortzi atal izango ditu errezitalak: Nekane Iturrioz akordeoi jotzaileak egingo ditu lehena eta azkena. Gainontzeko sei atalak, berriz, gaika antolatu ditu Txibitek: natura, hiria, kutsadura, bakardadea, isilunea eta agurra. «Ez nire hitzak bakarrik, ekialdeko xumetasun hori ere islatu nahi nuen: oso minimalista eta oso lasaia izango da emanaldia». Olerki «xumeak» direla azaldu du idazleak, «ekialdeko oihartzuna» dutela: «Euskal Herriaren eta Txinaren arteko zerbait egiten saiatu gara: ez dakit lortuko dugun, baina polita izan daitekeela uste dut».\nBelaunaldi desberdinetakoak izan arren, badituzte antzekotasunak bi poetek eskainiko dituzten saioek. Esaterako, biek ala biek josiko dituzte poemak musikarekin eta irudiekin. Eta, biek ala biek erabiliko dute, besteak beste, musika elektronikoa. «Nahiz eta antzeko formatuak izan, planeta desberdinetatik etorritakoak bezalakoak izango dira», azaldu du Rekaldek. Hori bera, gainera, publikoarentzat zein literaturarentzat interesgarria dela uste du, oraindik jorratu gabeko hainbat bide daudela, eta, horrez gain, «gauza berriak» planteatzeko gogoa badagoela ikusteko.


Eibar cool da - etakitto.eus\nEibar cool da\nETA KITTO 2019, Urt 11\nAbbie White Newtownardsen (Ipar Irlanda) jaio zen, Belfastik 16 kilometrotara. Biztanle kopuruaren aldetik Eibarren antzekoa da (28.000 biztanle inguru ditu), “horregatik nago hain gustora hemen”, Abbieren berbetan. Newtownardseko bizimodua ezberdina da. “Hiriaren erdigunean zerbitzuak, bankuak eta abar daude, baina inor ez da erdialdean bizi. Familia bakarreko etxebizitzetan bizi gara eta etxean egiten dugu bizitza, neguan batipat. Normalean 09:00etatik 17:00etara egiten du lan jendeak eta 18:00etan afaltzen dugu”.\nFrantses filologia eta filologia hispanikoa ikasi zituen unibertsitatean, Belfasten. “Txikitatik frantsesa ikasi nuenez, bigarren ikasturtean Madrilera joan nintzen gaztelera hobeto ikasteko”. Lehen Hezkuntzako ikastetxe batean egin zuen lan Madrilen, “eta irakaskuntza ikasteaz gain, Espainiako toki asko ezagutzeko aukera eduki nuen”. Madrilgo ikastetxeak jarraitzeko eskaintza egin zion, baina Belfasten ezagutu zuen euskaldun talde batek gauza zoragarriak kontatu zizkion Euskal Herriari buruz eta planak aldatu zituen. “Donostiko Egia auzoko ikastola batean lan egiteko eskaera egin eta onartu egin zidaten, eta hara joan nintzen”.\nBide guztiek Eibarrera daramate\nBelfasten ezagutu zuen euskaldun talde horretan eibartar bat zegoen, Alberto, gaur egun bere senarra dena. Alberto Belfastik Eibarrera itzuli zen eta Donostiako egonaldian berarengandik hurbilago egoteko aukera izan zuen Abbiek. Madrildik Donostiara ezberdintasunak nabaritu zituen. “Azken finean, Donostia hiria bada ere, herri bat bezalakoa da. Toki batetik bestera oinez joan zaitezke, errazagoa da jendea ezagutzea eta, gainera, ederra da”. Aldaketa hori gustatu zitzaion, “gehiago gustatzen zaizkidalako hiri txikiak”, eta Eibarrera etorri zenean are gustorago sentitu zen. “Hasieran asteburuetan etortzen nintzen Eibarrera eta, azkenean, senarrarekin eta bi urteko semearekin bizi naiz hemen!”.\nEtxeko janaria bezalakorik, ezer\nEibarrek harritu egin zuen Abbie hasieran. “Hiri txikia izanik pentsatzen nuen ez zela egongo gauza asko egiteko aukerarik, baina hemen jendea ez da geldirik geratzen! Kaleko bizitza asko dago eta jendea oso atsegina da”. Ez zitzaion asko kostatu Eibarko bizimodura egokitzea eta lagunak egin zituen berehala. “Hizkuntza ezagutzen nuen, nire senarra hemengoa da eta horrek bidea asko errazten du”. Horrela, ia oharkabean, denborak aurrera egin du eta familia osatu du Eibarren. Ahal duenean Newtownardsera joaten da edo familiakoak etortzen dira, baina badaude egunerokoan faltan botatzen dituen gauzak. “Hemengo janaria ona da, baina etxeko jakien falta sentitzen dut; hara joaten naizenean nire txokolate gustokoena erosteko aprobetxatzen dut; nire lagun minak han daude eta eurekin kafetegi ingeles tipiko batera joatea faltan botatzen dut, besteak beste”.\nFoballa asko gustatzen zaio eta Liverpool taldeko zalea bada ere (“aurten oso ondo gabiltza Premier Leaguen, lehenengo postuan”), hona etorri zenetik Eibarko bazkidea da eta Ipuruara joaten da etxeko neurketak ikustera. “Etorri nintzenean taldea Bigarren B Mailan zegoen eta ordutik joan naiz zelaira. Orain, Lehen Mailan, asko ari naiz gozatzen”. Ipurua ez da Anfield, baina beti izan du xarma britaniarra.\n´When in Rome, do as the romans do´\nNon zer ikusi, han huraxe ikasi.\nAbbie WhiteeibartHARTUAakErresuma BatuaIpar Irlanda\n« Saskibaloiaren aro berria “Tuterako kardu gorria… gordinik!” (Aitor Buendia) »


Ondarearen Europako Jardunaldiak hemen dira! | Ekainberri\nOndarearen Europar Jardunaldiak Kultura Ondareari buruzko sentsibilizazio asmo handiko programa multzo bat dira, Europako Kontseiluak sustatua Europar Batasunarekin lankidetzan.\nAte irekien jardunaldi batzuk dira, beraien bitartez, egun jakin batzuetan publikoak bere ondarearekin eta historiarekin loturiko baliabide askotara iristeko aukera du.\nUrrian zehar, hainbat kultur erakundek, museok, interpretazio zentrok, elkartek… ekintza programa oso bat antolatzen dute, mota guztietako jardueren bitartez ondarea herritarrengana hurbiltzeko helburuarekin, bisita gidatuak, tailerrak, hitzaldiak, konferentziak, antzerkiak, ibilbide gidatuak…\nUrtero ekintza guztien ildoa izango den gai bat aukeratzen da, aurtengoa “Guztion ondarea, denok parte! Ondare irisgarri eta inklusiboa” da eta elementu kultural eta historikoa zenbaitetan elementu horietara iristeko eragozpen eta fisikoekin aurkitzen den pertsonengana hurbiltzea da.\nEkainberrik Ondarearen Jardueretan urriaren 30ean hartuko du parte, publiko orokorrarentzat ezezaguna den mundu batean murgilduko gaituen bisita gidatu berezi batekin, Ekaingo kobazuloaren iluntasunarekin eta duela 14.000-13.000 urte bertako hormetan margotu zuten pertsonek euren eskura zituzten argiekin jolastuko dugu, garai hartako margo haiek orduan erabiltzen zirenen ahalik eta antzekoenak diren argiekin ikusten ahaleginduko gara.\nBisita urriaren 30ean izango da, larunbata, 12:00etan, 20 pertsonako gehienezko edukierarekin. Doan eta euskaraz izango da. Aurretik erreserba egin behar da 943868811 telefono zenbakian edo info@ekainberri.com e-posta helbidearen bidez.\n2021 Ondare irisgarria eta inklusiboa


I�aki Gracia espetxeratuta eta, euroagindua gauzatuta, Jimenez eta Artetxe ere bai - GARA\nI�aki Gracia espetxeratuta eta, euroagindua gauzatuta, Jimenez eta Artetxe ere bai\nAuzitegi Nazionalaren aginduz, herenegun atxilotutako Iñaki Gracia errenteriarra espetxeratu egin zuten atzo. Jon Goio Jimenez tolosarra eta Aitor Artetxe sopelarra ere preso daude, Parisek euren kontra onartutako euroaginduen bitartez, Espainiaratuak izan ostean.\nPablo Ruz Auzitegi Nazional espainoleko epaileak aginduta, atzo espetxeratu zuten Iñaki Gracia preso politiko ohia. Errenteriarra bere abokatuak lagunduta izan zen epailearen aurrean eta ez zuen inolako adierazpenik egin nahi izan.\nJose Antonio Ortega Lara espetxe-funtzionarioaren bahiketarekin lotura zuelakoan, Dignidad y Justicia elkarteak jarri zuen salaketa medio, Graciaren kontrako sumarioa berrabiatu egin zen duela hilabete batzuk. Epaileak txosten berri bat egiteko eskatu zion Guardia Zibilari eta, horren harira, herenegun eguerdian atxilotu zuten Irunen, autoan zihoala.\nBahiketa hartan ardura izan zuelakoan, Carlos Bautista fiskalak espetxeratzeko eskaera egin, eta epaileak onartu egin zuen.\nKasu berberagatik jada epaitutako beste presoek jaso zuten zigor berbera -32 urteko espetxe zigorra- jaso lezake Graciak. Estatu frantsesean eta espainoleko zenbait kartzeletan hamar urte igaro ostean, duela urtebete pasatxo kaleratu zuten.\nBestalde, atzo jakinarazi zuten Jon Goio Jimenez tolosarra eta Aitor Artetxe sopelarra Espainiaratu dituztela, Parisek euren kontrako euroaginduak gauzatzea agindu ostean.\nGrande-Marlaska epaileak, Aznarren kontrako atentatuan zerikusia izan zuelakoan, espetxera bidali zuen Jimenez. Tolosarra martxoaren 8an atxilotu zuten Bidaxunen. Paueko epaitegiak onartutako euroaginduaren errekurtsoa ez zuen aintzat hartu Auzitegi Gorenak.\nArtetxe, berriz, Villepinteko espetxean zegoen, 2008ko abenduan Estatu frantsesean atxilotu zutenez geroztik. Askatasun Haizea komandoko partaide izatea leporatzen dio Auzitegi Nazionalak.\nIñaki Graciaren espetxeratzea salatzeko, bere herrikideek horren berri emateko batzarra egin zuten atzo. Gaurko, elkarretaratzea deitu dute, 19.30ean Errenteriako PSOEren egoitza aurrean.


Matematika dinamikoak: 2010\nParabola eta bere aldakuntzak aztertzeko ariketa praktikoa.Lehenda bizi bete hutsuneak eta gero berdin ikurran klikatu. (Laguntza kokatu zenbaki hauek :-2;0.2 eta 5 , zuek erabaki zein ordenatan)\neta berdin 2.honetan, bete hutsuneak eta gero berdin ikurrean klikatu\nEtiquetas: 4.dbh, parabola, Wiris\nHutsuneak bete ondoren " = " ikurrean klikatu.\nEtiquetas: 3.dbh, auto, Wiris\nSinu eta Kosinu teoremen frogapenerako\nSiniaren teorema GeoGebran\nBi teorema hauek angelu bakoitzarentzat frogatu behar dira, agertzen diten laukitxuetan klikatuz kasu bakoitzean behar ditugun triangelua zuzenak lortuko ditugu.\nKosinuaren Teorema GeoGebran\nEtiquetas: 1.batxi, GeoGebra, trigonometria\nPitagorasen teormaren frogapena\nItuurria: En vez del siquiatra...\nOrrialde honetan batez ere GeoGebraren adibide asko aurkituko ditugu, bertan matematika elkareragilea ikusiko dugu, gauzak eginez ikasten direlako et ez ikusiz.\nBereziki oso egokia funtzioen transformazioak eta konpozizioa aztertzeko eta ulertzeko.hemen\nLogotipoak eta matematika\nGaur egun logotipoek, batez ere kotxe logotipoek, gehienok (eta are gehiago jende gazteak) ezagutzen ditugunek matematikarekin duten erlazioa aztertuko dugu.\nKasu batzuetan simetriak erabiltzen dira (Mazda eta Honda), beste batzuetan 180º-ko biraketak (Hyunday eta Opel) edo 180º baino txikiagoak (Mitsubishi eta Chrysler), eta azkenez, gorputzen biraketa hiru dimentsiotan imitatzen dutenak (Toyota).\nMatematikan geometria eta desplazamendu bektorialak aztertzeko ezin egokiago direla esango dut.\nZiur zuek ere ezagutzen duzula beste logotipo desberdinen bat; aztertu bertan ematen dena mugimendua eta erantsi nahi izanez gero sarrera honi.\niturria: Algo mas que números\nEtiquetas: 3.dbh, Geometria\n"e" zenbakiaren jatorria, esanahia eta balioa goiko irudian edo ondorengo loturan klikatuz lortuko duzu. http://zenbakiak.blogspot.com/2010/06/e-zenbakia.html\nKalkulatu labarraren altuera. Julio Verne\nHainbat liburutan matematikaren erreferentziak aurkitzen ditugu, hona hemen horietariko bat. Nola kalkulatuko zenuke labar honen altuera? Nola kalkulatu zuen Julio Vernek? Soluzioa: 3.Modo de Julio Verne\nIturria:Matemáticas a nuestro lado\nEtiquetas: 3.dbh, Descartes\nGoiko irudian klikatuz hainbat optimizazio buruketa Manuel Sadak Geogebrarekin egindakoak agertu zaigu. Buruketa hauek 2. batxilergoak egiten ditugunen antzekoak dira, bertan soluzioak ere agertzen direlarik.\nBeste adibide sinple bat maximizazioa.\nEtiquetas: 2.batxi, GeoGebra\nEtiquetas: bideoa, funtzioak\nTriangeluen birpasa online\nGoiko irudian klikatuz aukera izango duzu triangeluen azterketa txiki bat online egiteko.\nEginda gero hausnartu zure kalifikazioa.\nEtiquetas: 4.dbh, Thatquiz, Triangelua, trigonometria\nGehien erabiltzen ditugun arrazoi trigonometrikoen taula hau gogoratzeko arau nemoteknikoa. Klikatuz irudian ikusiko duzu nola eratzen den era errez batean.\nEtiquetas: nemoteknia, ppt, trigonometria\nFuntzio esponentzialen translazioak eta dilatazioak\nGoiko grafiko honetan ikusiko ditugu funtzio esponentzialaren "dilatazioak" a-ren balioak handiagotzen, txikiagotzen edo negatiboak direnean.\n(Grafiketan klikatuz ikusiko duzue kolore bakoitzari dagokion grafika.)\nBigarren honetan translazio bertikalak "a" aldatuz ikus daitezke eta horizontalak "b"-rekin.\nEtiquetas: 1.batxi, esponentziala, fooplot\nFuntzio esponentzialen translazioak eta dilatazioa...


Trebeska, 40 urte dantzan - Irutxuloko Hitza : Irutxuloko Hitza\nEgiako dantza taldeak urtemuga ospatuko du larunbatean.\nTrebeska dantza taldea. (Argazkia: Trebeska)\nTrebeska dantza Taldea 1976. urtean sortu zen Donostian, Egiako Xabier mendi elkartearen barruan, mendizale, musikari eta dantzariak elkartuz. Hasieran, dantza taldeak Xabier izena hartu zuen, mendi elkartearena, alegia. Xabier elkartea mendi talde gisa errejistratuta zegoen, baina estatutuetan kultur jarduerak aurreikusita zeuden. Modu honetan, 1976ko irailean Xabier elkartearen dantza taldea sortu zen. Hasierako urte haietan zortzi eta hamaika urte bitarteko haurrek osatu zuten taldea. Larunbatean Trebeska eguna ospatuko dute auzoan. Desfilea egingo dute Egian zehar, 11:00etan, eta hamaiketakoa egingo dute Katan, 12:00etan. Ondoren, emanaldi bat egingo dute Plaza Haundin, 12:45an. Bertan herri bazkaria egingo dute, eta erromeria batekin bukatuko dute ospakizuna. Bazkarirako txartelak salgai daude Kata, Koxka, Ilargi, Ostotsa eta Trebeskan.


Umeak, kalera – Hala Bedi\nHala Bedi > Opinions > aitor-castaneda > Umeak, kalera\nHeike Freire pedagogoak kanpaina martxan jarri du, berrogeialdi honetan umeak sikiera zerbait kalera irten daitezen. Adituaren esanetan, badira zenbait osagarri, D bitamina kasu, batez ere etxetik kanpo jasotzen direnak, haurren garapen fisiko eta psikikorako behar beharrezkoak.\nIzan ere, umeak “txit-ahaztuak” izan dira konfinamendu-legeetan txakurren atzetik –medikuen agindurik ez dutenei buruz ari naiz, jakina–. Aitzakia, haurrek birus demonioa kontagiatzen ei dutela. Tesi hori ez dago behar beste demostratua, eta ez dakit zein neurritan kaltegarria ote den ume bakoitza heldu batekin egunero 10-15 minutu irten dadin, etxebizitzatik 100 metrora gehien jota, txakur eta guzti.\nBaliteke Euskal Herri honetan maskotek haurrek baino sinpatia gehiago sortzea –Gasteizen txakurrak umeak baino gehiago ziren 2019an–. Baina ezin dugu belaunaldi oso bat kaltetzeko atrebentzia hartu, une batean non osasun-aferek inoiz ez bezala kezkatzen gaituzten. Are gehiago birusak jota 70 urtetik gorako belaunaldia Araban franko kolpatuta geratu ostean.\n← Sobre la situación vivida en las últimas semanas\nReflexiones sobre el momento →\nSuscribe to Aitor Castañeda's Opinions\nVecinas de Legutio exigieron ayer la suspensión del proceso judicial


«Gogotsu gaude musikarekin bazterrak astintzen jarraitzeko»\n17 ekaina, 2022 Gazteak 334\nAnartz Larrea, Inhar Jauregi, Eneko Monreal, Xabat Artzelus eta Sustrai Goenaga.\nIltze Taldea Goierriko punk-oi eszenako talde berria da. Haien bereizgarrietako bat adina da. Bost taldekide gaztek osatzen dute Iltze: Anartz Larrea (ahotsa, Beasain, 2007); Sustrai Goenaga (bateria, Lazkao, 2007); Xabat Artzelus (gitarra, Lazkao, 2006); Eneko Monreal (baxua, Beasain, 2007) eta Inhar Jauregi (gitarra, Itsasondo, 2007).\nNolakoa izan zen taldearen sorrera?\nAnartz Larrea: Sustrai eta biok aspalditik genuen talde bat sortzeko ideia eta Xabat ezagutu nuenean gure asmoak adierazi genizkion eta taldean sartu zen gitarra hartuta. Hurrengo taldekidea Inhar izan zen eta azken momentuan Eneko sartu zen.\nHasi berritan izan duzue lehen kontzertua. Nolakoa izan da harrera?\nA. L.: Lehen kontzertua Beasaingo Gaztetxean eman genuen, 2022ko maiatzaren 6an. Maiatzaren 1ean abisatu ziguten bertan jotzeko eta oraindik talde osoarekin entsegu bat bera ere egin gabe geunden.\nEneko Monreal: Astelehen horretan nire lehen entsegua izan zen. Aste bereko asteazkenean izan zen guztiok batera egindako lehen eta azken entsegua kontzertuaren aurretik. Nire kasuan, abesti batzuk kontzertuan bertan jo nituen lehen aldiz.\nSustrai Goenaga: Hala ere, kontzertuak oso ondo joan ziren, bai jende aldetik, baita giro aldetik ere. Publikoaren berotasuna jaso genuen une oro eta eroso sentiarazi gintuzten oholtzapeko lagunek. Momentu bereziak izan ziren.\nHemendik gutxira baduzue kontzerturik lotuta? Non eta noiz izango dira?\nXabat Artzelus: Bai batzuk baditugu lotuta, nahiko jarraian gainera, baina gogotsu gaude musikarekin bazterrak astintzen jarraitzeko. Ekainaren 24ean Seguran izango gara, uztailaren 1ean Zaldibian eta uztailaren 16ean Ordizian.\nOraingoz punk-oi estiloko bertsioak jotzen dituzue. Etorkizunari begira zuen abestiak sortzeko asmoa duzue?\nA.L.: Duela hilabete saiatu ginen abestiren bat edo beste egiten, baina gaur-gaurkoz ez dugu oraindik abestirik sortzerik lortu. Hala ere, etorkizunari begira gure abestiak sortzeko asmoz eta gogoz gaude.\nNon gustatuko litzaizueke jotzea? Eta zein talderekin?\nA.L.: Beasaingo Gaztetxea toki berezia da guretzat. Lehenengo kontzertua bertan emateaz gain herrian jotzea beti da plazerra eta lehengoan izan genuen lagun arteko giro hori oso gustokoa eta erosoa da guretzat. Bestalde, Ordiziako Gaztetxean jotzea ere gustatuko litzaiguke, etxetik gertu eta aipatu bezala, giro onean.\nX.A.: Talde aldetik gure erreferente diren hainbat talderekin gustatuko litzaiguke jotzea, adibidez, Ekintza, Habemus Papam, Boot Boys edota Tirokatuak. Hala ere, talde hauetako batzuk oraindik handi xamarrak ikusten ditugu duten ibilbide luzea dela eta.\n« Zarata, informazioa eta ezagutza\n«Lehiaketaren sugarra ez da inoiz itzaltzen» »


Automatizazioa: atzo pentsaezin, gaur ukaezin! • ZUZEU\nAutomatizazioa: atzo pentsaezin, gaur ukaezin! –\nTeknologian egindako aurrerapenak direla medio, ibilgailuak automatizatuko diren zurrumurrua zabaldu egin da eta horrek hainbat onura ekar ditzake gizartearentzat. Ibilgailuen automatizazioak abantailak ekar diezazkiguke?\nJakin badakigu ibilgailuen automatizazioa ez dela asmakizun berria. Adibide bezala, igogailuak aipa genitzake. Izan ere “ibilgailu” hauek igogailuak automatizatuta daude zeharo, baina hasiera batean -XX. mende hasieran oso ezagunak ziren- igogailua kontrolatzen zuen pertsona baten presentzia ezinbestekoa zen. Ezagutza teknikoak behar ziren igogailua behar bezala erabiltzeko, eta zegokion momentuan gelditzeko trebezia (solairuaren mailarekin bat egiteko). Baina gaur egun ez dira inon ikusten. Erabiltzaileak berak nahi duen solairua hautatu eta igogailuak gainontzekoa egiten du, modu zehatz eta seguruan. Izugarrizko altuerak igo eta jaisten ditu, oso azkar gainera. Eta garrantzitsuena, erabiltzaileek konfiantza dute makina hauetan.\nIgogailuek ibilbide zehatza eta bakarra dute eta geldialdiak pisuetan daude ezarrita. Beraz, zein ibilgailu gehiago automatiza daitezke? Ba, logikaz pentsatuz, hurrenkera honetan -gehienetik gutxienera-: funikularra, trena, hegazkin/dron, itsasontzi, kamioi, auto partikularra.\nA320 hegazkinak CAT sistemarekin automatikoki lurreratzen da. Argazkia: Javier Castroviejo\nHauen guztien automatizazioa posible da gaur egun. Baina egunerokoan inplementatzeak arazoak dakar, besteak beste: fidagarritasuna, erabiltzaileen konfiantza eta giza/natura/eguraldi elementuak tartekatzea euren funtzionamenduan.\nBilboko metroak ATO sistema, “trenen eragiketa – automatikoa” (edo Automatic Train Operation ingelesez), darama erantsita bere trenetan. Sistemaren izenak deritzon moduan, trenak automatikoki bere burua kontrolatzen du trenbidean dauden hainbat balizen bidez; trenari momentu bakoitzean zein abiaduratan ibili behar den eta zein toki zehatzean gelditu behar den esaten diona, gidariak bakarrik ateak irekitzeaz, ixteaz eta treneko ziurtasunaz arduratzen da, gainbegirale gisa. Zientzia-fikziozko film bat irudi dezake, baina, berez, 1998. urtetik horrela funtzionatzen du gure garraio sistema publikorik garrantzitsuena Bilbon. Automatizazioa beste hainbat tren sistemetan dago txertatua, bereziki aireportutik hirietara joaten direnak, alegia, 2 geltoki soilik dituztenak. Baina badira beste asko ere. Kasu hauetan, badira nasatik trenera sartzeko panel gardenak dituztenak (istripuak eta suizidioak saihesteko) igogailuek eskaintzen duten segurtasuna erdietsi nahian.\nMetroko-unitateak 1998. urtetik automatikoki gidatzen dira ATO sistemagaz. Argazkia: Javier Castroviejo\nZorionez gidari alferrentzat, jada, autoak daude automatikoki maparen puntu batetik bestera doazenak, AEBetan bederen. Elton Musk en Tesla enpresak teknologia hau garatu izan du azkeneko bi hamarkadetan, bere autoak beren beregi diseinatuta daude etorkizun hurbil batean munduko edozein tokietatik joan ahal izateko gidariaren esku-hartzerik gabe. Horretarako ibilgailuak hainbat hurbiltasun sentsoreekin ekipatuta daude eta zehaztasun handiko GPS batekin ere, sentsoreek autoaren edo kamioiaren inguruan dauden gauzak hautematen ditu. Kinada (estimulu) horiek hainbat akzio desberdinetan itzultzen ditu txertatuta daraman ordenagailuak, abiadura handitu edo txikitu edota larrialdiko balaztatzea eragiteko eginaraztea. Horrek bidaiatzeko esperientzia seguruagoa eta erosoagoa bihurtzea eragingo du.\nTesla autoaren lehen istripu hilkorra. Argazkia: abc\nBaina bizitza honetan dauden gauza guztien moduan, denak bere alde txarra dauka, eta kasu honetan automatismo mekanismoen eta erreakzioen fidagarritasuna da. Noraino fida gaitezke makina batez? Pasa den urtean automatikoki gidatutako auto baten lehen istripu mortala suertatu zen Estatu Batuetan, non kotxeak ez zuen ondo interpretatu edo kalkulatu kamioi baten aurreko gurpilen eta atzekoen arteko distantzia eta autoak bete-betean jo zuen haien artean “gidari” edo “bidaiaria” hil zuelarik. Hortaz, noren errua izan zen? Gai honek etikara garamatza, izan ere, zer egingo luke autoak lau lagun harrapatu edo trafiko arau larria urratu eta beste auto baten aurka talka egitearen artean erabaki behar badu? Laurak harrapatu edo biratu? Ziurrenik hau da gaur egun gehien kezkatzen dituen galdera auto automatikoen programatzaileak. Era berean, automatizazioarekin hainbat lanpostu desager daitezke, tren edo autobus gidariak, beharrezkoak ez direlako izango.\nHasieran kamioilari, gidari edo pilotuen lana erraztu dezake -ordu piloa ematen dituzte bide monotono eta aspergarrian arreta jartzen-, gidatze automatikoa aktibatu eta beste zereginak ahalbidetuz (baita lo egitea ere). Baina, gerora, bi aldeko ezpata bihur daiteke, euren lanpostuak -igogailu gidari edo tiket saltzaileenak bezala- erabat deusestatuz.\nArgi dagoena zera da, automatizazioa bidean dago eta modu gradualean, garraioetan txertatzen ari da. Atzo pentsaezin, gaur ukaezin!\nA320, airbus, ATO, automatikoa, automatizazioa, automnatic, bilbao, Caf, istripua, metro, operation, tesla, train\n2 pentsamendu “Automatizazioa: atzo pentsaezin, gaur ukaezin!”-ri buruz\nUrbi ingeniaritza 2018-06-27 14:10\nArtikulu oso interesgarria eta ondo idatzita Javier! Zorionak!\nTrenzale 2021-09-17 14:31\nBeste trenzale euskaldun baten lana: https://www.berria.eus/albisteak/203276/euskal-herriko-trenbide-sare-osoa-lehen-aldiz-plano-bakar-batean.htm


Kaxubiarrak Euskal Herrian – 2. eguna - Txikiak Handi\nMartxoak 30 astelehena, Elizondon\nXorroxin Irratian egin zuten lehendabiziko geldialdia. Ana Kaxubiako irrati kaxubiar bakarreko zuzendaria da eta informazio truke handia izan zen bi irratien artean. Gero, Txikiak Handiko kide den Lorea Atxa eta Artur kaxubiarra elkarrizketatu zituen Xorroxin Irratiko Nereak. Saioa entzungai duzue.\nBaztan Ikastolan ongietorri polita egin zieten ikasle eta irakasleek. Dantzak, bertsoak, kantak, opariak, aurkezpenak, galderak... denetarik prestatu ziguten ttipittoek. Kaxubian, Pazko egunetan, untxi batek opariak ekartzen dizkie haurrei, arrautzarekin eta jatekoekin, eta aurten, Baztan Ikastolako umeez ere oroitu da untxi hau. 5. mailakoek sorpresa eman zieten kaxubiarrei,abestu zituzten koplak kaxubieraz ere irakurtzeko aukera eman baitzieten.\nSuinki euskaltegian euskara ikasteko aukera izan zuten kaxubiarrek, eta ederki ibili ziren! Giro bikaina sortu zen AEK-ko ikasle eta kaxubiarren artean.


Hotel Nagusi / Murgia-Araba / Non-nahi Lo123\nCl Domingo De Sautu 32 - 01130\nTel: +0034 945 43 03 33\nLizentzia turistikoaren kodea: HVI00385\nGorbeia mendiaren azpian estrategikoki kokatuta dagoen Nagusi Hotel xarmangarri honek, Araba eta Bizkaiko euskal lurraldeen arteko muga egiten duen harresi natural honek, ikuspegi pribilegiatuak eskaintzen dizkio paisaia primitibo bati, paisaia basati bati, edertasun paregabearen jabe denari. Pago eta haritzezko basoak, milaka urteko basoak, ur kristalinozko ibaiak, harkaitzezkoak eta leizezuloak, dena oso lotua indar naturalekin, euskal kosmogonian beti agertzen direnak. Era berean, mitoak, ipuinak eta elezaharrak errealitate bihurtzen dira eremu honen guztian, menhirrekin eta historiaurreko beste aztarna batzuekin apainduz, izaki magikoen bizilekuekin batera.\nHotel Nagusi Mungian dago, paisaiarekin modu erabakigarrian kontrastatzen duen eraikin moderno batean. Aukera ona da, bidaiaren arrazoia edozein dela ere; Gasteiztik 15 km-ra dago, Bilbotik 25 km-ra, Zuia Golf zelaiaren ondoan eta Gorbeiako Parkeak eskaintzen dituen naturgune guztietatik urrats bakar batera.\nGelak, kanpoaldearekin kontraste nabarmenean, lo egiteko erosotasuna bermatzeko pentsatuta daude. Lau gela-motatan antolatuta daude: gela bikoitzak, familia-apartamentuak, estudioak eta teilatu-hegaleko teilatupe bat. Espazio guztiak gustu onez apainduta daude, kolore beroak eta oso leunak erabiliz.\nHotelak kafetegiko taberna, informazio turistikorako erakusmahaia eta doako wifia duten logelak ditu. Nagusi hoteleko gelek estilo zahar eta modernoko altzariak konbinatzen dituzte. Pantaila lau eta komun pribatuko telebista ere badute.


Gain Gainean eremuko txakur parkea berritu da – Irunero\nJon Ugarte Bide Publikoko ordezkariak Gain Gainean eremuko txakurrentzako parkea hobetzeko egin diren lanak azaldu ditu gaur goizean. Lanak joan den azaroan hasi ziren, eta une horretatik aurrera instalazioa itxita egon zen. Jarduketa udaberrian amaitu zen, baina ezin izan zen berriro ireki Alarma Egoera bertan behera geratu zen arte eta hirian horrelako guneak pixkanaka berriro ireki ziren arte.\nBide Publikoaren arloko arduradunak hau adierazi du: “Proiektu hau partaidetza aurrekontuetatik sortu da, eta inbertsio horri esker, hiriak eta, batez ere, txakurrekin parke honetara aldizka joaten diren erabiltzaileek instalazio hobeak dituzte. Esparru horiek hobetzeko lehen urratsa baino ez da, eta orain Osinbiribil eta Puianara zabaldu nahi ditugu hobekuntzak”.\nEgindako lanen artean daude, alde batetik, lurraren desnibela murriztea, sarbideak hobetzea eta animalientzako jolas-elementuak jartzea; zehazki, ‘Agility’ motako elementuak dituzten hiru gune egongo dira, txakurren mantentze fisiko onerako pentsatuta. Jarduketa horren aurrekontua 43.849, 94 eurokoa da, eta gauzatzeko epea, gutxi gorabehera, hilabetekoa.\n250m2-tik gorako azalera du txakurrentzako parke honek, eta Puianakoaren eta Osinbiribilekoaren atzetik hirian dauden mota horretako hiru instalazioetako bat da. 2016an ireki zen Gain Gainean, eta hiriko berdegune horren bigarren fasea osatzeko erabili ziren berrikuntzen artean dago, hain zuzen, kirol-pista baten eta helduentzako ariketa fisikorako ‘work out’ instalazioaren ondoan dago kokatuta.\nPosted in BerriakTagged Gain Gainean, irun, irunero, obrak, Txakur parkeak, Txakurrak


Transmisioa saihesteko gomendioak - Diario de Noticias de Alava\nTransmisioa saihesteko gomendioak\nOsasun sailburuak gomendio berriak eman zituen atzo agerraldi gehiago saihesteko\n– e. f. d. 03.09.2020 | 00:47\nTxirrindulari bat hiritik zehar. Argazkia: Josu Chavarri\ngasteiz – Eusko Jaurlaritzak asteak daramatza hainbat gomendio jarraitzeko beharra azpimarratzen, koronabirusari bere egitekoa zail jartzeko. Eusko Jaurlaritzako Osasun sailburu Nekane Murgak atzoko prentsaurrekoa baliatu zuen, berriz ere, herritarren laguntza beharrezkoa dela azpimarratzeko, eta, dagoeneko ezagunak diren neurriak gogorarazteaz gain (maskara erabiltzea, esaterako), herritarrei inplikazio handiagoa eskatu zien neurri berriekin.\n"Testuinguru berri bati eta arrisku egoera berriei aurre egin behar diegu. Orain, gure hirietara eta herrietara itzultzen garenean, hainbat astetako oporraldiaren ondoren, pertsona talde berriekin topo egingo dugu, hirigunera gehiago joango gara eta beste aisialdi-gune batzuetara joango gara", azaldu zuen eta gaineratu zuen: "Ildo horretan, guztiok babesten lagun diezaguketen zenbait gomendio gogorarazi nahi ditut, bereziki datozen asteei begira, ohiko jarduera berrietara itzuliko baikara". Horren harira, kutsatzeak gertu dauden pertsonen artean gertatzen direla gogorarazi zuen, "beraz, leku jendetsuetara joatea saihestu behar da". "Jende gutxien ibiltzen den orduetan, erosketak egitera, parkera edo paseatzera ateratzen saiatu behar dugu", gogorarazi zuen. Gainera, eskuak maiz garbitzearen garrantzia ere azpimarratu zuen, bereziki, gune komunak ukituz gero. Establezimenduei eta ostalaritzari dagokienez, azpimarratu zuen edukiera errespetatu behar dela dagoen leku guztietan, eta maskara behar bezala jarrita eduki behar dela. Familia-inguruneari dagokionez, sailburuak eskatu zuen herritarrek ez dezatela ahaztu maskara etxe barruan ere erabili behar dela, familia-ingurunetik kanpo bisitak jasotzen direnean. "Etxean ere erne ibili", esan zuen: "Aireztapen egokia eta distantziak eta maskarak mantentzea beharrezkoak dira elkarrekin bizi ez garen pertsonekin elkartzen garenean. Zaindu ditzagun arriskuko pertsonak". Auzokoen komunitateetan egin beharreko lana ere aipatu zuen. "Auzokoen komunitateek ere lagundu dezakete transmisioaren prebentzioan, jende gehien ibiltzen den eremuetan gehiago garbituz".\nAzkenik, ostalaritzako 50 enpresa-elkarte Madrilgo Cibeles plazan bilduko dira irailaren 9an 11:00etan, Hostelería España eta Hostelería Madrid elkarteek antolatutako ekitaldi batean, ostalaritza-sektorea bizitzen ari den egoeraren eta Estatuko Gobernuak sektoreari laguntzeko planetan duen "zehaztasun faltaren aurrean sentsibilizazio- eta protesta-lana egiteko". Euskaditik, "SEA Ostalaritza, Madrilera joango da, Gipuzkoako Ostalaritza eta Bizkaiko Ostalaritza Elkartearekin batera. Zuzendaritza batzordeetako dozena erdi bat kide izango dira bertan, sektoreko enpresen hondamenetik salbatzeko eta langileen langabezia saihesteko laguntza-neurriak aldarrikatzeko", adierazi zuten atzo SEAtik.\n"Sarraila ezinbesteko elementua da lapurretak ekiditzeko oporretan joaten garenean".


Laudioko Udalak segurtasun mozketak eta inausketak egingo ditu aurten Lamuza parkean - - Aiaraldea.eus\nLaudioko Udala 2022-01-18 17:46\nKentzen diren espezie guztiak berriro jarriko dira.\nJoan den ostegunean, urtarrilaren 13an, Laudioko Udalak bost akazia kendu zituen Lamuza parkean, "Euskal Autonomia Erkidegoko (EAE) ibai-eremuan landare inbaditzaileen espezieak kudeatzeko jardunbide egokien eskuliburuan" jasotako espezie inbaditzailea zelako, eta zuhaitz bik ezegonkortasun-sintomak eta erortzeko arriskua zituztelako. Datozen asteetan, Udalak Acer palmatum espezieko astigarrak jarriko ditu.\nLan horietan, akazien aurrean zegoen Sophora japonica (Styphnolobium japonicum) ere kendu zen, erakusten zuen ezegonkortasun estrukturala zela eta. Kasu horretan, Udalak espezie bereko beste ale bat landatuko du.\nAurten, udal-administrazioak segurtasun mozketa eta inausketa gehiago egingo ditu egoera txarrean dauden zuhaitzetan, kalte posibleak saihesteko. Edozelan ere, kentzen diren espezie guztiak berriro jarriko dira. Bestalde, Udalak, Lamuza parkean egingo diren hurrengo mozketa jarduketen berri herritarrei emateko konpromisoa hartu du.


EMF-AK BERTAN BEHERA UTZI DU 2020KO MENDI LASTERKETEN RANKINGA - Lasterketak.eus\nBeste kirol askotan gertatzen ari den antzera, koronabirusak ere bete-betean jo du mendi jardueren egutegia.\nLehenik mendiko eskiko txapelketak eta probak izan ziren bertan behera utzi behar izen ziren probak, ondoren etorri zen eskaladako Espainiako Kopakoa. Orain berriz, mendi lasterketen egutegia izango da kalteak jasango dituena.\nAzken asteetan, antolakuntza askok hainbat eta hainbat lasterketa bertan behera uztea edo atzeratzea erabaki ondoren, EMF-k ere, Mendi Lasterketetako 2020ko Rankinga bertan behera uztea erabaki du. Udazkenerako atzeratu diren hainbat proba kontutan hartuta, eta aurretik jada programatuta zeuden lasterketak kontutan hartuta, dena ondo bidean joanda ere, lasterketen pilaketa arazoa ekiditeko asmoz, eta honek ekarriko lituzkeen arazoak kontutan hartuta, hartu du erabakia EMF-k.\nAurtengoa bertan behera utzita, datorren urtera begira lanean jarraitzen du federazioak. Aurten Rankinga osatu behar zuten lasterketek, datorren urtean lehentasuna izango dutela berretsi nahi du EMF-k.\nEtorkizunean dena bere onera itzuliko denaren esperantzarekin agurtzen da EMF. Ondo izan, eta bitartean zaindu.


Europako hizkuntzarik zaharrena\nBisitarientzako hiztegi txikia\nEuskara ikasteko: AEK, HABE, Mintzalagun, Donostiako euskaltegiak\nEuskara Mendebaldeko Piriniotako bi aldeetan hitz egiten da, hau da, Frantzia eta Espainiar estatuko hainbat lurraldetan. Donostian, Euskal Autonomia Erkidego osoan bezalaxe, hizkuntza ofizialak dira euskara eta gaztelania.\nZergatik da hain berezia euskara? Hasteko, Europako hizkuntzarik zaharrena da! Oraindik ez dakigu zein den bere jatorria, ikertzaileentzat ere ezezaguna da. Genetikoki isolatutako hizkuntza dela diote, ahaiderik aurkitu ez zaion hizkuntza bakarrenetakoa baita.\nDuela 3.000 urte hizkuntza ez indoeuroparrak zituen alboan. Migrazio mugimenduen eraginez, hizkuntza hauek desagertzen joan ziren pixkanaka eta Kristo aurretiko lehen milurterako hizkuntza indoeuroparrak (germaniarrak, erromantzeak, eslaviarrak…) nagusi ziren ia Europa osoan. Baina euskara ez zen desagertu eta gaur egun arte bizirik iraun du!\nGaur egun euskaraz gutxi gorabehera 1.000.000 lagunek hitz egiten dute eta beste 500.000 inguruk ulertu egiten dute. Gipuzkoa da elebidun kopuru handiena duen lurraldea, gipuzkoarren %57,37 euskal hiztuna da eta beste %15,90k ulertu egiten du. Donostia, berriz, Gipuzkoan elebidun kopuru handiena duen udalerria da: 81.274 donostiarrek euskaraz dakite (%46,01) eta beste bosten batek ulertu egiten du (% 19,72).\nZein da euskarazko zure hitzik kuttunena? Hiztegi bat sortu nahi dugu hitz kuttun edo berezi horiekin eta munduko txoko guztietara helarazi. Partekatu zure hitza.\nEuskararen berreskuratze prozesua\nAzken urteetan elebidun kopurua nabarmen handitzen ari da eta etorkizunean hazkunde hori areagotzea espero da. Hezkuntza sistemari esker, haurrak eta gazteak euskara bereganatzen ari dira.\nAzken hogeita hamabost urtean euskarak 300.000 hiztunetik gora irabazi ditu Euskadiko Autonomia Erkidegoan. Gainera, gizartean historikoki erabiltzen ez zen edo debekatuta zituen eremuetan tokia hartu du: administrazioan, irakaskuntzan, hedabideetan…\nEuskararen berreskuratze prozesua erreferentzia da beste hizkuntza askoren biziberritzeko prozesuetarako nazioartean. Euskadiko Autonomia Erkidegoan euskarak lege babesa, hizkuntza politika eta herritarren borondatea izan ditu alde azken berrogei urteetan eta horri esker nabarmen aurrera egitea lortu da.


«Mujeres TEA», APNABIk laster argitaratuko duen dokumental laburra - Apnabi\n13/05/2022 13/05/2022 Berriak, Esperientziak, Heldu Bizitza\nAPNABI Autismo Bizkaiak dokumental labur bat egin du, autismoaren espektroaren nahasmena (AEN) duten emakume askok bizi duten errealitatea ikusarazteko. Horrekin batera, diagnostikoan ere genero-ikuspegia sustatu nahi da. “Mujeres TEA” ikus-entzunezko piezan, beraiek aurkezten dituzte beren esperientziak. Askotan, diagnostiko berantiar batekin lotuta daude, eta horrek eragin negatiboa izan du haien ongizate emozionalean eta psikologikoan, bai eta laguntza-baliabideetarako sarbidean ere.\nAutismoa duten emakume talde bat proiektu honetan lanean aritu da 2021eko azarotik. Innotalde edo berrikuntza lantalde baten bidez egin dute. Ikus-entzunezko lanak 15 minutuko iraupena du eta laster izango da eskuragarri APNABIren Youtubeko kanalean.\nAzken urteotan, autismoaren diagnostiko bat jasotzen duen biztanleria orokorraren hazkundea esponentziala izan da. Fenomeno hori bereziki esanguratsua izan da nesken eta emakumeen kasuan. Hala ere, AENa, tradizioz, gehienbat gizonei eragiten dien nahasmendutzat hartu izan denez, ezagutza-hutsune handia dago egoera hori nesken eta emakumeen kasuan nola agertzen den eta haien bizi-kalitatean nola eragiten duen jakiteko.\nAutismoaren espektroan dauden emakume askok zailtasun handiak izaten dituzte identifikatu eta diagnostiko zehatza lortzen duten arte. Arrazoiak oraindik ez daude argi. Fenomeno horretarako hainbat azalpen erabiltzen dira: batetik, autismoaren adierazpen nuklearretako desberdintasunak, eta, bestetik, detektatzeko eta diagnostikatzeko tresnetan sentsibilitate falta. Horrek guztiak zaildu egiten du neskek eta emakumeek beren garapen pertsonala eta bizi-kalitatea errazten duten laguntza-baliabide espezializatuak eskuratzea.\nInguruko komunikabideek dagoeneko eman dute proiektuaren berri. Joan den maiatzaren 2an, astelehena, Lucila Antonek, autismoa duen gazteak, eta Susana Valladolidek, APNABIko etxeetako eta helduaroko zuzendariak, Hoy por Hoy Bilbao ‘irratsaioan parte hartu zuten, dokumental laburraren xehetasun batzuk aurreratuz. Beste parte-hartzaile batek, Irina Gonzálezek, telefonoz hitz egin zuen elkarrizketa osatzeko.\n🎙Hemen ere entzun daiteke hitzaldia.


Tossudament: erakusketa + hitzaldia Katalunian — Agirre Lehendakaria Center\n"Tossudament: relat del procès catalá" erakusketa audiobisuala pasa den azaroaren 5ean zabaldu zen Vic-eko unibertsitate kataluniarran, ICONNA agentziaren eskutik. Bertako prozesu soberanista oinarritzat hartuz, formatu handiko 76 argazki batu zituen, eta baita bideoak eta garrantzizko aktoreek idatzitako artikuluak ere.\nErakusketa ixten duen bideoaren protagonisten artean izanda, Agirre Centerreko zuzendaria den Juan Jose Ibarretxe Lehendakari ohiak erakusketa aurkeztu zuen, eta bide batez hitzaldi bat eskaini zuen unibertsitateko areto bete-betean: "Cuando el pueblo impulsa la política".\nGoizean harrera bat izan zen unibertsitateko zenbait ordezkariekin: Joan Masnou (Nazioarteko Harremanetako errektoreordea), Xavier Ferràs (Enpresa eta Komunikazio fakultatearen dekanoa), Xavier Ginestra (Enpresa eta Komunikazio fakultatearen errektoreordea), Cristina Perales eta Iconna-ko Jordi Ribot. Bisitan zehar Vic-eko alkatea den Anna Erra-k ere lehendakari ohia hartu zuen Udaletxean.\nAlde batetik, “Tossudament: Relat del procés catalá” azken urteotako mobilizazio nagusiak bildu nahi izan zituen: 2012eko Diada, Camp Nou-en askatasunaren aldeko ospatutako kontzertua, 2013ko Via Catalana 2014eko Diada, azaroaren 9ko kontsulta eta 2015eko Via Lliure. Bestaldetik, 6 pertsona garrantzitsuek idatzitako iritzi artikuluak ere irakurgai izan ziren, hala nola, Xavier Valentí, Albert Bayot edo Cristina Perales.\nAzkenik, bideo berezi ikusgai izan zen. Bideo honek Juan Jose Ibarretxe, Pilar Rahola, Carme Forcadell edo Joan Font bezalako pertsonen iritziak jaso izan zituen.


Kate-erreakzio - Wikipedia, entziklopedia askea.\nKate-erreakzioa kausa batek eragindako efektuak bere aldetik kausa gisa beste efektu bat eragiten dueneko prozesua garatzean gertatzen da, behin eta berriz efektu berriak eta metakorrak sortuz. Zientzian maiz erabiltzen den terminoa da. Besteak beste:\nHizkera arruntean domino-efektu ere deritzo bilakaera azkarra duten gertaerak izendatzeko, domino pieza bat erortzean ondoko piezak ere erortzen direlako simila erabiliz. Rube Goldberg makinetan ere, mekanismoen kateatzeari kate-erreakzio esan izan zio.


Zumarragako Udalak eta Argixao industrialdea Elkarteak hitzarmena sinatu dute, udalerriko industria-enpresei 30.000 euroko laguntzak emateko - Albisteak - Zumarraga\nAtzo emandako prentsaurrekoan, Mikel Serrano alkateak akordio horren berri eman du. Akordio hori Udalaren eta udalerriko industria-sarearen arteko lankidetza publiko-pribatuaren testuinguruan kokatzen da, eta aurreko legealdian hasi zen.\n2017an, Udalak eta Argixao Elkarteak lankidetza-akordio bat sinatu zuten, urriaren 22an berritu zena, eta 2023ra arte bi erakundeen arteko lankidetza-esparrua ezartzen duena.\nMikel Serranok aurreko legealdian elkarrekin egindako lana goraipatu du, eta enpresei eta Elkarteari eskerrak eman dizkie euren beharrak bertatik bertara ezagutu ahal izateagatik. "Akordioari esker, udalerriko enpresa-sare industrialarekin zuzeneko komunikazio-bide bat ezarri ahal izan dugu. Ia 400 langile dituzten 27 enpresa dira, eta Espainia osoan dauden mota horretako elkarte bakarrenetakoa da ", adierazi du Serranok.\nUdalak ZuEKIN Berritu programan zuzenean kudeatzen dituen laguntzez gain, udalerriko ETEen lehiakortasuna hobetzeko proiektuetarako eta inbertsioetarako laguntzez gain, urte hauetan Udalak lankidetzan jardun du elkarteak sustatutako proiektuen baterako finantzaketarekin edo laguntza teknikoarekin, eta, aldi berean, Industrialdea Hobetzeko Plan garrantzitsu bati ekin dio, poligonoaren ingurune eta azpiegitura osoa hobetzeko 300.000 €-tik gorako ekintzak inbertituz.\n"Krisi sanitarioaren testuinguru honetan, Argixaoko enpresak ahal duten guztia egiten ari dira, eskura dituzten tresna guztiak erabiliz, enpleguari eusteko, baina ez dira immuneak enpleguaren eragin ekonomikoarekin, eta horregatik da hain garrantzitsua enpresekin dugun solaskidetzarekin jarraitzea. Enpresekin izandako elkarrizketa horrek asko erraztu du gaur Elkarteak zuzenean kudeatuko dituen laguntzak sinatzea", adierazi du alkateak.\nBestalde, Ekonomia Sustapeneko, Toki Garapeneko eta Berrikuntzako zinegotzi Rosa Maizak azaldu duenez, atzo sinatu zen akordioari esker, 2020ko lehen 6 hilabeteetan fakturazioa % 50 edo gehiago jaitsi zaion enpresa bakoitzak itzuli beharrik gabeko 2.000 euro jaso ahal izango ditu.\n"Lehen seihilekoa hartu da erreferentziatzat; izan ere, krisiaren eragin handiena jarduera guztiak etenda zeuden urteko 2. hiruhilekoan gertatu zen, funtsezkoenak izan ezik, eta, horregatik, uste dugu irizpide hori jarraitu behar dugula COVID-19k ekarri duen krisi ekonomikoak benetan eragin dien enpresetan laguntza emanez eragin ahal izateko".\nMaizak adierazi duenez, laguntza horiek zehazteko, enpresen eskariari erantzunez, Udalak inkesta bat egin zuen uztailean, Elkartearekin lankidetzan, osasun-krisia udalerriko ETE industrialetan izaten ari zen eragina neurtzeko, eta horren emaitzaren berri eman du, laburbilduta.\nInkestari %70ek erantzun zioten (27 enpresetatik 19), eta datu hauek eman zituzten:\n• Ia %50 ABE partzialean zegoen (hau da, langileek lanaldi murriztuetan lan egiten dute). Nabarmentzekoa da enpresen %37k adierazi duela osasun-krisiak ez duela eraginik izan beren jardueran.\n• %53k adierazi du fakturazioa %50 baino gehiago jaitsi dela, eta %26k soilik aurreikusi zuen 2020an fakturazioa hobetzea.\n• Enpleguan duen eraginari dagokionez, enpresen %68k adierazi du plantillari eutsi diola. Datu horrek erakusten du gure enpresen erresilientzia handia dela, bizi dugun egoera hain txarrari aurre egiteko gaitasuna baitute, eta azaltzen du urrian aipatu bezala, suntsitu zen enplegu gehiena aldi baterakoa izan zela. Langabezian geratu dira aldi baterako kontratuak dituzten eta kontratuak berritu ezin izan dituzten langileak, COVIDek enpresetan duen eragin zuzenagatik "\nAzken datu horretan sakonduz, Rosa Maizak Euskal Enplegu Zerbitzuak emandako azken datuak aurkeztu ditu. Horien arabera, udalerriko industria-sektorean 87 langabe zeuden martxoan (hilabete horretan alarma-egoera aitortu zen), eta 112 langabe zeuden abuztuan, udalerriko langabeziaren puntu gorenean. Baina azaroko azken datuak 91 pertsonako datua ematen du, hau da, Zumarragako industria sektoreko langabezia suspertzen ari da.\nMaizak udalerriko langabeziari buruzko datuak ere eman ditu. Gaur egun, udalerrian langabetuak % 12,57 dira (579 pertsona), % 11,18ko urte hasieratik gatoz eta abuztuan % 14,39koa izan zen (663 pertsona). Langabezian dauden 579 pertsonetatik, % 15,72 industria-sektorekoak dira, eta zerbitzuen sektorea da lehena, % 62,64rekin.\nDatuek erakusten dutenez, udalerriko ekonomia suspertzen ari da pixkanaka, eta, horregatik, beharrezkoa da hilabete hauei aurre egiteko neurri guztiak bultzatzen jarraitzea, zinegotziaren esanetan.\n"Hori dela eta, saltokientzako, ostalarientzako, lehen sektorearentzako edo autonomoentzako laguntzak martxan jarri ditugun bezala, testuinguru horretan eta eskari horri erantzunez, ahal dugun neurrian laguntzeko, 30.000 euroko partida bat gaitu da, premiazko eta salbuespenezko hitzarmen horren bidez laguntza enpresetara azkar iritsi ahal izateko", adierazi du Maizak.\n"Horrekin guztiarekin, gure industria-enpresa txiki eta ertainei ematen diegun laguntza balioetsi eta indartu nahi dugu, eta eskerrak eman nahi dizkiegu udalerriko enpleguari eta ekonomiari eusteko egiten ari diren ahaleginagatik, bai eta Argixao Elkartearen balioa eta lana aintzatesteagatik ere ".\nBestalde, Joseba Zalduak, Argixao elkarteko presidente eta Rozalma enpresako ordezkariak, Udalaren lana eskertu du. "Pandemiarekin gorabehera asko izan ditugu, hasieran uste baino gehiago luzatu da, eta ziurgabetasun testuinguru honetan, eskura genituen tresna guztiak erabili behar izan ditugu krisi hau gainditzeko: ERTEak, lan egutegien akordioak, besteak beste", adierazi du Zalduak.\nZalduak azaldu duenez, Udalarekin izaten ari den elkarrizketa-testuinguru honetan, krisiak diru-sarreren murrizketan izan dituen ondorioak arintzeko nolabaiteko laguntza planteatzeko eskaria helarazi zitzaion, eta, horregatik, "Hitzarmen hau sinatzea albiste ona da enpresa guztientzat, batez ere krisiak benetan kaltetu dituenentzat".\nJoseba Zalduak berriz ere eskerrak eman dizkio Udalari erantzuna emateko prestutasunagatik eta azkartasunagatik, eta espero du datozen hilabeteetan, txerto bat izango dugularik, hobetzeko agertoki bat irekiko duela guztientzat.\nEkitaldia bi ordezkariek akordioa sinatuta itxi da


Itsasoa ez da agortuko 'oraindikan' - Tolosaldea - Tolosaldeko ataria\nJosu Artutxa Dorronsoro 2019-07-03 11:59\nHernialdeko aterpetxean egingo dute lo udan, eskualdera datozen hamaika haur sahararrek. Hori finantzatzeko, itsasontzien lasterketa solidarioa ospatuko da, hilaren 19an, Villabonan.\nAzken txanpa Sa-harako haurren alde. Lelo horren atzean hiru ideia bildu nahi izan dituzte Tolosaldea Sahararekin elkarteak eta Oporrak Bakean ekimenak. Batetik, Sahara herria bera; bestetik, bertako haurrak; azkenik, horien alde gauzatzen diren elkartasun ekintzak. «Azken hamarkada luzeetan, zapaldutako herria izaten ari da Saharakoa. Kaiola batean itxita baleude bezala bizi dira marokoarrek okupatutako lurraldean. Mendebaldetik itsasoa dute, ekialdean, berriz, 2.500 kilometro baino gehiago dituen milioika minaz jositako hesi erraldoi bat. Hortaz, askatasunik ezagutzen ez duen herri bat da», dio Lander Etxeberria, Oria Merkatarien Elkarteko kideak.\nSaharako herritarrak, «isildutako gatazka bat» jasaten ari direla nabarmentzen du Etxeberriak. «Hori dela eta, sahararrek bi aukera izaten dituzte eskuartean. Batetik, euren lurralde txiro hartan, oinarrizko giza eskubideen (elikadura edota etxebizitza) urraketa nabarmena ematen den errepresio bortitzean bizitzea. Bestetik, zailtasun handiekin eta bizitza arriskuan jarriz, pateretan ihes egitea. Nazioarteak ere konponbide bat diseinatu eta planteatu zuen, autodeterminazio eskubidearen inguruan, baina ez da errealitate bilakatzen, eta egoera berean eta leku berean jarraitzen dute, 43 urte igaro ondoren ere».\n«Badira, bestalde, euren benetako lurraldea ezagutzen ez duten sahararrak. Aljerian kokatutako errefuxiatuen kanpalekuetan jaio eta hezi dira, baldintza gordinetan. Udan, 60 gradura helduko dira; guztiz jasangaitza da. Nazioarteko jende askoren laguntza izaten dute, estatuek jaramonik egiten ez dieten bitartean», dio Etxeberriak. Bada, aurten ere, eskualdeak ateak zabalik jasoko ditu bertako gaztetxoak, eta «ezinbestekoa da eurekin elkartasun keinu hori izatea».\n20 urte dira, Oporrak Bakean programari esker, haur sahararrek lehen aldiz uda Euskal Herrian igaro zutela. Tolosaldera ere, urtero etortzen dira. Aurten, 16 bat haur joango dira harrera familietara. Beste 11 haurrek, baina, Hernialdeko aterpetxean igaroko dituzte gauak. Orain arte, Tolosan egiten zuten lo, baina aurten, Hernialden kokatuko dira. Harrera familia nahikoa ez daudelako egin behar izaten zaie lekua aterpetxean.\nELKARTASUNA, BI ALDEENTZAT\nHain juxtu, aterpetxera datozenei bideratuta, antolatu dute Villabonako ibaian egingo den aurtengo berrikuntza: Itsasontzi solidarioen lasterketa, hilaren 19an, 18:00etan. «Familietara joaten diren haurren gastuez, familiak arduratzen dira, euren borondatez. Hernialdeko aterpetxera joateak, kostu handiagoa suposatzen duela ohartu ginen; beraz, dirua biltzeko behar bat atzeman genuen, modu kolektiboan egin behar zaiolako aurre. Ondorioz, lasterketa xelebre hau egitea bururatu zitzaigun», azaldu du merkatari elkarteko kideak.\nHorrelako ekintzen helburua, haurrak gehiago ez ekarri behar izatea dela dio, «uda lurralde aberats hartan igaro dezaten». Hain justu, Urko abeslariak bere Azken txanpa kantuan dioen bezala, «itsasoa ez da agortuko oraindikan». Beraz, hori berreskuratzea eta inoiz ez agortzea nahi dute.\nDagoeneko salgai daude itsasontzi txikiak, Villabonako eta Zizurkilgo 40 komertzio eta tabernatan, uztailaren 19ra bitarte. 2 euroren truke eros daitezke, eta erosle orok txartel bat jasoko du, bere itsasontziaren zenbakiarekin. «Erosle horien izenak jasoko ditugu, zenbakiarekin batera lokalizatuta egon dadin». 2.000 itsasontzi jarri dituzte salgai, eta denak saltzea dute helburu, «lasterketa erraldoia izan dadin, eta diru bilketa ere handia izateko».\nLasterketa egunean, Sacemgo zubitik jaurtiko dira saldutako ontzi guztiak, eta Zubimusu zubira iristen diren lehenek sariak jasoko dituzte. «Horiek, askoren doako eskeintzari esker lortu dituztela azpimarratu du Etxeberriak: «Joan garen taberna eta jatetxe guztiek esan digute otorduak jarriko dituztela sari modura, eskertzekoa izan da». Besteak beste, Aburuza sagardotegiak, eta Xaldu, Errota txiki, Xiker, Lainoa, Gerezi, Txurrut, Urrizpe, Argoin, Salvadora Jubilatuak, Anders Gallery tabernek jarriko dute saria.\nHoriez gain, Oria merkatari elkarteko kideak eta Zubimusu eta Erniobea ikastetxekoak ere eskertu nahi dituzte, azken horietako ikasleek egin dituztelako ontziak. Gainera, saldutako ontzietatik lortutako diruaren kopuru bat jasoko dute. «Hain zuzen, 2 euro horien %20, beraien ikasturte amaierako bidaia finantzatzeko bideratuko da». Hortaz, guztiak salduz gero, 3.000 euro baino gehiago izango lirateke aterpetxearentzat, eta ia 1.000 euro, bidaiarako.\nVillabonako Gaztetxekoei ere esker ona adierazi diete, lasterketaren antolakuntzan eta ibaira jaisten lagunduko dietelako. Azkenik, Villabonako eta Zizurkilgo udalak ere eskertu nahi dituzte, guztiekin elkarlanean antolatu dutelako proiektua.


Zabaldu da ikus-entzunezkoen arloko profesionalentzako laguntza-deialdia | Etxepare Euskal Institutua\nZabaldu da ikus-entzunezkoen arloko profesionalentzako laguntza-deialdia\nZabaldu da merkatu, azoka eta ekimen profesionaletan parte hartzeko ikus-entzunezkoen arloko profesionalentzako laguntza-deialdia\nZabaldu da 2022an Euskal Autonomia Erkidegotik kanpo egiten diren merkatuetan, azoketan eta ekimen profesionaletan parte hartzeko ikus-entzunezkoen arloko profesionalentzako laguntza-deialdia. Zineuskadik, Kultura eta Hizkuntza Politika Sailarekin elkarlaneansustatzen du ikus-entzunezkoen arloko jarduera profesionala babesteko asmoz.\nEuskal kulturako enpresa eta tarteko eragileei dirulaguntzak emanez, ikus-entzunezko sektorearen nazioartekotzea lagundu nahi dute, azoketan, merkatuetan eta ekitaldi profesionaletan parte hartuz.\nHelburu anitzak ditu egitasmo honek: lehenik eta behin, nazioartekotzeko eta ekoizpen kulturalei irteera komertzial berriak topatzen laguntzea; bigarrenik, euskal eragile kulturalen eta kanpoko eragileen arteko topaketak eta elkartrukeak sustatzea; eta hirugarrenik, Euskal Autonomia Erkidegoan (EAE) sortutako eta ekoitzitako kultura kanpoan zabaltzen laguntzea.\nDeialdi horren baitan sartuta egongo dira 2022ko urtarrilaren 1 eta abenduaren 31 artean jardueren programa espezifikoaren eta/edo standaren bidez Euskadiko sektorearen presentzia kolektiboa aurrez ikusita dutenak.\nOnuradunak izan ahalko dira egoitza edo egoitza soziala Euskal Autonomia Erkidegoan duten pertsona fisikoak edo juridikopribatuak, eta Hezkuntza, Kultura eta Kirol Ministerioko Zinemagintzaren eta Ikus-entzunezko Arteen Institutuko (ICAA) Enpresa Zinematografikoen eta Ikus-entzunezko Enpresen Administrazio Erregistroan inskribatuta daudenak.\nXehetasun guztiak hurrengo helbidean daude kontsultagarri.


CNC makina argiak CNC motor argien fabrika Txinan\nLED makinen argiak makinen inguruko espazioa argitzeko erabiltzen da. LED makina-argiek goritasunezko eta CFL lanpara arruntek baino bizitza eta eraginkortasun handiagoa dute. Energia kontsumo txikiak LED makina bat lanpara CFL edo goritasunezko lanpara bat aukeratzearen abantaila areagotzen du. Makina-lanpara horien fabrikazioa gure profesional taldeen zaintza estuan egiten da beti. Makinen barruan instalatutako lanpara Hozgarria, Ura eta Hautsaren Froga da, beraz, aplikazio hezeetan eta lehorrean egokia da. Gure LED LED Makina Lanparak iraunkorrak dira eta errendimendu ezin hobea ematen dute. CNC makina erremintaren argiztapen egonkorrena eta ez dirdiratsua eskaintzen dugu. AC120V edo AC240, AC277V eta AC305V CNC makinaren argiak.\n8W CNC Makina Hodi Arina, CE EMC ziurtagiriarekin. CNC makina erremintaren argiztapen egonkorragoa eta ez dirdiratsua. Instalaziorik ez, iman indartsua zuzenean CNC makinari lotuta dago. CNC Makina Argi Hodi CNC makinetarako, argiztapen industrialak fabrikatzeko eta makina erremintetarako aplikazioetarako. Makina industrialen LED lan-argiak gordetzen ditugu, makina-dendetako ingurune gogorretarako egokiak direnak. hodi tubularra, txertatutako estiloko lan pisutsuen LED argiak iraunkorrak dira eta garbitzeko ingurune mekanizatuak egiteko egokiak dira - ura, olioa, hozgarria eta beste produktu kimiko batzuekiko erresistenteak. Muntatzeko euskarri lerragarri unibertsalei esker, laneko argia erraz instalatu daiteke CNC makinetako lan postuetan. Bilatzen ari zaren CNC Makina Laneko Argia ikusten ez baduzu, bidali zure diseinuaren marrazkiak\nLED CNC Makina Lanpara 7W\nY-ML-7W LED makina lanpara, CE EMC ziurtagiriarekin. CNC makina-erremintaren argiztapen egonkorragoa eta ez dirdiratsua, LED makinen laneko argiak CNC makinetarako, industria-argiztapenaren fabrikazioa eta makina-erremintaren aplikazioak. Makina industrialen LED lan-argiak gordetzen ditugu, makina-dendetako ingurune gogorretarako egokiak direnak. hodi tubularra, txertatutako estiloko lan pisutsuen LED argiak iraunkorrak dira eta garbitzeko ingurune mekanizatuak egiteko egokiak dira - ura, olioa, hozgarria eta beste produktu kimiko batzuekiko erresistenteak. Muntatzeko euskarri lerragarri unibertsalei esker, laneko argia erraz instalatu daiteke CNC makinetako lan postuetan. Bilatzen ari zaren LED CNC Makina Lanpara ikusten ez baduzu, bidali zure diseinuaren marrazkiak, zure diseinuaren arabera produktuak emango dizkizugu.\nY-DL-3W CNC Makina Argiak, CE EMC ziurtagiriarekin. CNC makina erremintaren argiztapen egonkorragoa eta ez dirdiratsua. CE EMC ziurtagiriarekin. CNC makina-erremintaren argiztapen egonkorragoa eta ez dirdiratsua, LED makinen laneko argiak CNC makinetarako, industria-argiztapenaren fabrikazioa eta makina-erremintaren aplikazioak. Makina industrialen LED lan-argiak gordetzen ditugu, makina-dendetako ingurune gogorretarako egokiak direnak. hodi tubularra, txertatutako estiloko lan pisutsuen LED argiak iraunkorrak dira eta garbitzeko ingurune mekanizatuak egiteko egokiak dira - ura, olioa, hozgarria eta beste produktu kimiko batzuekiko erresistenteak. Muntatzeko euskarri lerragarri unibertsalei esker, laneko argia erraz instalatu daiteke CNC makinetako lan postuetan. Bilatzen ari zaren CNC Makina Laneko Argia ikusten ez baduzu, bidali zure diseinu marrazkiak, zure arabera produktuak egingo ditugu\nLED CNC Makina Argiak\nLED CNC Makina Argiak, CE EMC ziurtagiriarekin. CNC makina-erremintaren argiztapen egonkorragoa eta ez dirdiratsua, LED makinen laneko argiak CNC makinetarako, industria-argiztapenaren fabrikazioa eta makina-erremintaren aplikazioak. Makina industrialen LED lan-argiak gordetzen ditugu, makina-dendetako ingurune gogorretarako egokiak direnak. hodi tubularra, txertatutako estiloko lan pisutsuen LED argiak iraunkorrak dira eta garbitzeko ingurune mekanizatuak egiteko egokiak dira - ura, olioa, hozgarria eta beste produktu kimiko batzuekiko erresistenteak. Muntatzeko euskarri lerragarri unibertsalei esker, laneko argia erraz instalatu daiteke CNC makinetako lan postuetan. Bilatzen ari zaren CNC Makina Laneko Argia ikusten ez baduzu, bidali zure diseinuaren marrazkiak, zure diseinuaren arabera produktuak egingo dizkizugu.


La Fuga Trail – (Español) 2018\n2487 preso gartzelaratuak, 793k ihes egitea lortu zuten\nHirutik bat baino ez zen ausartu mendian sartzen\nHiruk, edo baliteke lauk, baino etzuten muga zapaldu\n267k bizia galdu zuen bidean\nIruña aiparraldean, hiriari babesa emanez, aurkitzen da Ezkaba mendia. Tontorrean kokaturik dago San Cristobal gotorlekua. Bertan jazo zen (historia garaikidearen arorik gatazkatsuenetako batean), Europan ezagutzen den inoizko ihesaldirik handiena.\nGR 225 ibilbidea beraz, Gerra zibilean espetxeraturik zeuden presoek, bere askatasunera, baso itxietan barna egindako bidea da.\nAskatasun grina honek, kontaezinezko irmotasun eta abilezia adibideak utzi zituen. Azken bi hauek,gaur egun ezagutzen diren Trail Running-aren esentzia ere badira.\n“Mila gudutan zaildutako KIROLARIZ OSATURIKO KLUBA gara. Kirol ekitaldien antolakuntzan ESPEZIALIZATURIKO HAINBAT ENPRESEkin lankidetzan, kirol arloaz haratago, izaera kultural eta turistikoa duten dimentsio handiko kirol ekitaldien antolakuntzan erreferenteak gara.\nCicloturistapamplona.com: 1500 partehartzaile\nlaindurain.com: 2000 partehartzaile\nLaconquistadelcastillo.com: 500 partehartzaile\nLasmurallasdepamplona.com: 4500 partehartzaile\nvueltanavarra.com: 8 txirrindulariko 20 talde. 3 etapa\nZERGATIK LA FUGA TRAIL?\n1938an EZKABAKO IHESean gertatu zenaren simulakro bat baino ez den arren, gertakari honetan oinarritzea gustoko dugu.\nPaisaiak ikusgarriak badira ere, LA FUGA TRAIL-en esentzia norberaren barnean dago. GR 225a igarotzea historiara hurbiltzea da. Belateko bide erromanikoak zapaldu eta bertatik visigodoak, francoak, mudejareak edo vikingoak pasa zirela jakitea bezalakoa da. Edo Oliteko Gazteluan, Nafarroako erregeek ostatu hartu zuten lekuan, bertako harritzarrak ukitzea bezalakoa. Edo Normandiako Omaha hondartzako eskukada bat are hartu eta egun hartako ezin egona sentitzea bezalakoa.\nBeraz, Ezkaba eta Urepel bereizten dituzten 53 kilometrook egiten dituenak, bidexka hauen jatorria jakin beharko luke, benetan, lasterketa honen esentzia dastatzeko.\nBijoaz hurrengo hausnarketa hauek, berdingabeko esperientzia honetaz gozatu ahal izateko:\n“Baloratu itzazu zure trailerako oinetako bereziak, beraien oinetakoak espartinak ziren.”\n“Senti eta baloratu ezazu zure motxilak, urak, janariak, zirak… ematen dizuten segurtasuna. 300 gizaseme haiek ezer gabe ateraziren ezezagunerantz”.\n“Gozatu azken kilometroak merezi duten modura. Askoren ametsak helmugara irestear zeudela zapuztu zituzten”.\n“Isiltasunak inguratzen zaituen bide zatietan, edo atzetik beste korrikalariak harrapatzera zoazenean, hausnar ezazu, kupida gabe atzetik zetozenenean zer senti zezaketen”.\nHistoria entzun, usaindu edo ikusteak gaur garena ulertarazten lagundu behar digu. Iraganeko gertakizunen emaitza.\nOndorioz, LA FUGA TRAIL bere jatorrizko kontextuan dastatzeak, mendi lasterketa batek eskeini dezakeenaz haratago, beste dimetsio bat ematen dio lasterketari. Kirol jarduera eta gaur pertsona gisa garenaren arteko erlazioa\nZein egunetan izango da lasterketa?\nLa FUGA TRAIL 2018ko apirilaren 21ean jokatuko da.\nZer egin behar dut izen-emateko?\nWeb orrialdeko izen-emate atalera joan eta bertan izena eman nahi duzun aukera aukeratuz. Izen ematea internez bidez egin daiteke soilik.\nIzen-ematean izen aldaketa onartzen da?\nEz da dortsalean izen aldaketarik onartuko. Informazio gehiago eskuratu nahi izanez gero, jo araudiko “itzulketa politika” atalera.\nNola irits naiteke irteerara?\nIrteera San Cristobal-ko gotorlekuan izango da. Bertara heltzeko, Artikako igerilekuetako parkineti autobusak irtengo dira.\ne el cambio de titular del dorsal. Para más información, acudir al reglamento en la sección de Política de Devoluciones.\nNola itzuli naiteke autoa dudan lekura?\nAntolakuntzak autobusak jarriko ditu Urepeletik Artikako parkinera. Izen ematea egiterakoan zehaztu beharko da zerbitzu hau kontratatu nahi den ala ez.\nNon aparkatu dezaket autoa Iruñan?\nOperazio logistiko guztien zentrua Artikako igerilekuetako parkinean egongo da\nZein ordutegi izango dute autobusek?\n6:00 Urepel – Artika\n7:15- Artika – San Cristobal\n7:30- Artika – Fuerte San Cristobal\n7:45 – Artika –San Cristobal\n14:30 –Urepel –Artika\n15:30 –Urepel –Artika\n16:30 –Urepel –Artika\n17:30 –Urepel –Artika\n18:30 –Urepel –Artika\n19:30 –Urepel –Artika\n20:30 –Urepel –Artika\nNoiz hasi eta noiz bukatzen da izen emate epea?\nUrriaren 20ean hasi eta 2018ko apirilaren 15ean bukatuko da.\nParte hartu ahal dezaket federaturik egon gabe?\nBai. Antolakuntzak egun horretarako asegurua kontratatzeko aukera eskeintzen dizu. Zerbitzu honek 5 euroko gainkostua dauka. Inork ezingo du parte hartu asegururik gabe.\nNola jakin dezaket izen emanda nagoen ala ez?\nBehin izen ematea egin duzularik, ziurtagiri bat jasoko duzu izen-emate zenbakiarekin. Ez baduzu jasotzen, jar zaitez gurekin harremanetan info@lafugatrail.com helbidearen bitartez.\nNon jaso dezaket opari poltsa?\nOpari poltsa jasotzeko ezinbestekoa da ordainagiria eramatea. Antolakuntzak, dossier baten bitartez jakinaraziko du non jaso daitezkeen dortsala eta opari poltsa.\nKontsigna zerbitzurik egongo al da?\nSe realizará control de material antes de la salida, las personas que no lleven el material exigido no podrán tomar la salida). Se recomienda calzado para barro\nZeintzu dira anoa postu eta atseden guneak?\nANOA POSTU MOTA\nLikidoa eta solidoa\nLkidoa, solidoa eta atseden gunea\nLikidoa, solidoa, atseden gunea eta errehabilitazio puntua\nZein da irteerako ordua?\nLasterketa goizeko 8:30etan hasiko da. Parte hartzaile bakoitzak izango du irteerara eramango duen autobusaren ordutegiaren berri.\nZer gertatzen da, izena eman eta ezin badut parte hartu lesioa dela medio edo beste edozein arrazoiengatik?\nIzen ematearen kopuru osoa arrazoi medikuak medio bakarrik itzuliko da. Osasun arazoengatik ezinezko bazaizu parte hartzea, apirilaren 10ª baino lehen jakinarazi behar duzu. Horretarako medikuaren informe originala honek sinatuta eta zigiluarekin bidali beharko dituzu email bidez.\nBaja eman nahi baduzu, eta ez badago arrazoi medikurik, martxoaren 21a baino lehen jakinarazi behar duzu. Kasu honetan, izen ematearen kopuruaren zati bat baino ez zaizu itzuliko baja eskatu duzun epearen arabera:\nAbenduaren 31a baino lehen %70\nOtsailaren 31a baino lehen %50\nMartxoaren 21a baino lehen %30\nBeste pertsona batek jaso al dezake nere dortsala?\nBai. NAN-a (edo fotokopia ) edo ordainagiria aurkeztu behar da horretarako. Horietako bat aurkeztu ezean ez da dortsalik emango.\nZe gertatzen da frogan zehar erretiratuz gero?\nErretiratzeko guneak anoa postuak dira. Hortik kanpo ezin da inor erretiratu lesio edo zauriengatik ez bada. Kasu horretan, korrikalariak larrialdietako telefonora deitu beharko du eta dortsalaren zenbakia eman.\nAnoa postu batera iristean, korrikalariak anoa postuko arduradunari (txaleko hori batekin) jakinaraziko dio lasterketa utzi nahi duela. Honek dortsala identifikatu, ezeztatu. (Gainontzeko erretiro aukeretarako araudia kontsultatu).\nDutxa zerbitzurik ba al dago bukaeran?\nDutxa zerbitzua hasierako operazio gunean egongo da, Artikako igerilekuetan.\nIbilbedea nola egongo da seinalizatuta?\nAntolakuntzak bidexka, bidegurutze, puntu kilometriko eta abar markatuko ditu. Honez gain, ibilbidea GR ibilbideek ohi duten marka gorri eta txuriz markatuta egongo da.\nZein da gehienezko denbora?\nGehienezko denbora 11 ordukoa izango da.\nZein da derrigorrezko materiala?\nSemiautosufizientziako froga bat da.\nErreserba likidoa gutxienez litro 1\nZira haizebabesgarria edo iragangaitza\nAnoa postuetarako edalontzia\n(antolakuntzak, eguneko eguraldiaren arabaera material eskakizunak aldatu ditzake). a.\nIrteera baino lehen materialaren kontrola gauzatuko da. Derrigorrezko materiala ez daramana ezingo da irten. Lokatzetarako oinetakok gomendagarriak dira.


Disfagia duen pertsona bat etxean zaintzea | Red Menni\nDisfagia duen pertsona bat etxean zaintzea\nSENIDE ETA ZAINTZAILEEI ELIKAGAI “SEGURUAK” AUKERATZEN, TESTURAK LODITZAILEEKIN ALDATZEN ETA IRENSTEKO ZAILTASUNAK DITUZTENEI ELIKATZEN LAGUNTZEKO BESTE TEKNIKA BATZUK ERAKUSTEN DIZKIEGU\nIrenstean mina baduzu, jaten edo jan ondoren eztula, eztarrian gorputz arrotzen bat duzun sentsazioa badaukazu, larruazalean deshidratazio zantzuak, elikagaiak sudurretik ateratzen badira, murtxikatzeko zailtasuna badago, aho-barrunbean elikagaien hondakinak geratzen badira edo pisua galdu badu, agian disfagia duen pertsona baten aurrean gaude.\nDisfagia kalte zerebral baten ondorioz gerta daiteke, baina mendekotasuna edo beste gaitasun neurologiko batzuk dituzten pertsonek ere irensteko zailtasunak izan ditzakete, hala nola alboko esklerosi amiotrofikoa.\nBilboko Aita Menni, CENER, Neuroerrehabilitazio Zentroko Disfagia Artatzeko Unitateko buruak, Marina Pascualek, ‘Disfagia. Erronkak sukaldean’ izeneko modulua eman zuen senide eta zaintzaileentzako 2017ko ikastaroenbarruan.. Irensteko arazoak egon daitezkeen susmoa eman ahal dizkiguten sintomak deskribatuta, gure logopedak azpimarratu zuen irensteagatiko pneumoniak, desnutrizioa eta deshidratazioa disfagiaren alderdirik arriskutsuenetako batzuk direla. Zerbait kontrako eztarritik joaten denean, irentsitako elikagaiaren edo likidoaren zati bat aire-bidetik joaten da biriketaraino. Hondakina bakterio bihurtu eta biriketako infekzio bat sortzen du. Behin eta berriz gertatzen bada, hiltzeko arriskua handitzen da. Prebenitzeko, komeni da elikagaien hondakinak eztarrian geratzea eta ahoko higiene ona izatea.\n“Kontuz zopekin, esnea gailetekin edo laranjekin”, nabarmendu zuen Marina Pascualek. “Testura desberdinak dituzten prestakinak eta zukuak sortzen dituztenak ez ditugu hartu behar, ez eta oretsuak, likatsuak edo haritsuak direnak, urtzen edo desegiten direnak ere”.\n“Segundo batean bizitza guztiz alda daiteke, eta ez gaude prest. Ez dakigu nora jo; dena gainera etortzen zaigu“, dio Teresak, gure pazienteetako baten emaztea, esker onekoa ona. Sandrak, pazientea eta ospitale handiko bateko erizaina denak, osasun arloko hedabideetan mota horretako informaziorik ez dagoela esan zigun. Ikastaroan parte hartu zutenek (paziente, senide eta zaintzaileek parte har zezaketen) disfagiari aurre egiten ikasi zuten, hemen PDFn deskarga daitekeen paperezko gida jaso zuten, iritziak trukatu eta, gure adituak gidatutako dastatze baten bidez, arriskurik handienak dituzten elikagaiak zein diren jakiteko aukera izan zuten.\nElikadura segurua, nahikoa eta gozoa!\nDisfagiaren konpentsaziozko tratamenduak barne hartzen ditu segurtasun maniobrak eta jarrera egokitzekoak, hala nola jaterakoan angelu zuzen bat eginez esertzea eta irenstean behera begiratzea, aire-bidea ixteko. Horrez gain, tresna egokituak erabiltzeak (esaterako, eskotadura duten ontziak) edo inguru egoki eta distrakziorik gabeko inguru batean jateak ongi elikatzen lagun dezakete. Horri gehitu behar zaio elikagaiak egokitzea, testuran, bolumenean, tenperaturan eta aurkeztean.\nDisfagiaren kasuan, elikadura seguru bat lortzeko, adituak ezarritakoari jarraitzea komeni da, eta elikagai arriskutsuak guztiz baztertu behar dira. Oro har, lodigarriak erabili behar dira, testura likidoak eta testura bikoitzekoak (likido eta solidoa, hala nola zopa edo laranja-zukua), eztarriko trabamenduak eragin ditzaketelako. Marina Pascualek hauxe gomendatzen du:\n– Lodigarri naturalak erabiltzea: agar-agar, gelatina neutroa, pektina, arto-irina, eta abar.\n– Hainbat motatako irinak erabiltzea: arroz-irina, arto-irina, garbantzu-irina eta abar, elikagaien zaporea handitzeko eta gordetzeko. Esaterako, arroza arroz-esnearekin irabiatzea.\n– Esne desberdinak erabiltzea: arroz-esnea, almendra-esnea, ur-esnea, intxaur-esnea eta abar.\n– Pureak: platerak bereizita egin, jatorrizko bertsioan dastatuko balira bezala.\n– Saiatu beti bi plater egiten.\nHelburua: zaporeak nahasten dituen ohiko pure marroia baztertzea, batik bat prestakin industrialekin egiten bada. Hainbat aukera daude. Esaterako, purea egiten badugu, onena osagaiak bereizita irabiatzea da, jatorrizko bertsioan dastatuko balira bezala. Patata-tortilla egiten badugu, hobe da arroz-esneaz eta agar-agarez mamitzea. Arroza Kubako erara geruzaka egin daiteke, moldeetan. Marina Pascualek azaldu zituen produktu eta truko txiki batzuk loditzen lagun gaitzakete, eta baita jatorrizko errezetaren dekonstrukzio esan ahal zaizkien platerak aurkezten ere.\nZalantzarik gabe, disfagia duten pertsonek ongi jan dezakete, osasungarri eta gozo.


Mascarades et Bohémiens - ZOOM SUR... - Zaldi gonaduna\nZOOM SUR... - Zaldi gonaduna\nZaldi itxura duen zurrez eta oihalez egin traste bat duen personaia da zaldi gonaduna. Urtean agertzeko unea aldatzen da herrien arabera. Ateratzen da bakarrik edo taldean, maskaradetan edo Besta Berriko segizioetan. Gehienetan, Xiberoko maskaradako personai eta joko berdintsuetan ibiltzen da.\nZaldi gonadunaren iturburua tziganoa dela uste du Nicole Lougarot-ek* . Antigualeko idatzietan ez da aipatzen baina ikerlari batzuk Zentauroarekin lotzen dute, nahiz eta desberdina izan, honek beherea zaldiarena eta goia gizonarena dituelarik.\n1873an sorturik den Arnold Van Gennep etnografo eta folkloristak hipotesia bat aitzinatzen du, hala nola noble zaldunen torneoen herrikoi parodia batean sortu dela zaldi gonaduna. Izan liteike « Europa mendebaleko sorkuntza bat, Erdi Aro finitzean eta Errenazimento hastapenetan, ez lehenago eta ez bestetan. »\nBeste ikerlari batzuk debrua itxuratzen duen giza-personaia izan liteike, izadiaren edo neguaren ezpiritua, udaberriaren etortzearekin ihes egiten duena.\nProbentzia aldean René erregeari emaiten zaio honen asmatzea, honek XV. Mende erdialdean, Besta Berriko segizio handi eta jantziduna antolatu zuen.\nMontpellier hirian kondatzen da orano « Xibalet »-en iturburua Aragoiko Pierra delakoaren leiendan dela . Baina hipotesia hau 1842an baztertua izan zen.\nKataluñan « Cavallets » delakoen ezpata dantzak Turko edo Moroen eta Kiristien arteko guduka itxura lezake.\nSant-Feliu-de-Pallerols eskualdean leienda bat kondatzen da eta hor herritarrek etsaiari beldurra sartu zioten, erakutsiz zaldi gonadunez osatu armada handia. Geroztik urtero bitoria famatu horren ospatzeko gertakaria antolatzen da.\nClaude Achard, Languedoc-eko ikerlariak katalandar iturburua lehenesten du eta frantziar historialaria den Jean Claude Schmitt-en hipotesia bermatzen du : 1250 inguruan eta Perpignan ondoko Elne diosesan ageru zen lehen zaldi gonaduna, gero Valentzian ere (1269an), Barzelonan (1424an), Napolesen (1443an) eta Romans-en (1479an).\n*Ikus: "Maskaraden jatorriak"\nNafarrako Lantz-en Zaldiko\nXiberoko Zamalzaina maskaradako personai famatuena da.\nJantzi eta apaindurak ederrak dira eta erabiltzalea dantzari trebe eta indartsua da.\nJokoetan Zamalzaina ferratzen eta zirikatzen da.\nNafarrako Lantz-en « Zaldiko » agertzen da Ihaute egunean, « Txatxo »-ez lagundurik, (hauek dira gizonak, emazte jantzi koloretsuekin),\nbaita « Miel Otxin » erraldoia eta « Ziripotz » (lastoz betetako zakuez jantzirik den alimaleko personaia).\n« Ziripotz »eri estropo eginaraztea da « Zaldiko »-ren joko nagusia.\nGibeletik datoz « Zaldiko » ferratzen duten « Perratzaile »-ak.\nIruneako « Zaldiko-maldiko »\nXV. Mendeko esku idatzi batean ikusten da Pan-en xirula jotzen.\nHautes-Alpes-ko Orpierre herriko « cheval frusc ».\n1913-ko segizioan, aurretik zuen « Arlequin » personaia eta honek zurrezko ezpatarekin mehatxatzen zuen eta gibeletik ziruen orgazainak beren azotekin. Ba zen ere maskadun andana bat tratulant eta saltzale itxurekin.\n« cheval frusc » delakoa erorten eta zauritzen zenean, marexala hurbiltzen zen ferratzera eta ferra ezarri orduko zaldia ostikoka hasten zen.\nBourbonnais eskualdeko Montluçon herrian, 1819a arte, urtero Inglesen kontrako porrot bat ospatzen zen Mendekoste egunean .\nEzpata dantza bat ematen zen, Kataluñako toki batzuetako berdintsua.\nQueyras eskualdean, XIX. mendean, zaldi gonadunek laguntzen zituzten etxez etxez ibiltzen ziren maskadun taldeak.\nProbentza eskualdeko « chevaux frus » -a. XVII. mendean, zaldi gonadunak txapel gris bat, luma eta kokardekin eramaten zuen, baita ere jantzi xuriak, mila koloretako xingolekin apaindurik lepoa et besoak, eta espaldetan urrezko galonak.\nHérault eta Aude eskualdean « chibalet »-a, girgilekin, olo emailetik hurbiltzen edo alde egiten ari da beti eta berekin du zaldi buztan bat, « moscal »-a, eramaiten duen mutila.\nBeste bi personaiek segitzen dute : batak du broza eta ile garbitzekoa, besteak aldiz ferratzeko mailua eta trukesak.\n« Atorraren bralea » baino lehen, bostek emaiten dute « chibalet » dantza.\nVallespir eskualdean, Arles-sur-Tech herrian eta Kanderailu egunean, zaldi gonadunek parte hartzen dute « hartzaren ihizean ».\nIkus filma: "hartzaren ihizean".\nHautes Pyrenées eskualdean eta Luz herrian zegoen zaldi gonaduna aipatzen du Violet Alford-ek.\nSarthe eskualdean, ihaute asteartez, « zaldi gonadunaren dantza » emaiten zuen.\nAitzinetik zuen olo emailea eta gibeletik gorotz biltzailea.\nEskopeta tiro batekin « tripa handi » hiltzen zen, dantza ere finitzen zen. Horrelako personaia Normandian ere ikusi izan da.\nLoire Atlantique eskualdean, Retz aldean, « Mallet zaldia » edo « Merlette » ezagutzen da.\nMendekoste egunean agertzen da, lagun dituelarik bi ezpatadun eta makiladun bat.\nMakila ferratua duenak, usaiako dantzatik landa, « eskandaluen kantua » emaiten zuen, herrian gertatu ixtoria itsusi edo errigingarriekin.\nLille-ko « Sot » personaia, mihimenezko zaldi batean sartua aipatzen da 1269-ko segizio batean baina egiazko zaldi baten gainean jarria. Douai herriko kanoilarien « sot » delakoa XVIII. mendean aipaturik da, bere girgiladun bonetarekin.\nKataluñan Malgrat de Mar herrian « cavallets » delakoak hiru marexalez lagündurik.\nMarexalak « cavalets »-en atzetik korrika eta hauek jendeen atzetik korrika...\n« cavalets » bat harrapatu orduko, lurrean jarria zen eta ferratze saioak gora behera hanitx ba zituen.\nSan Feliu de Guixols herrian, « cavallet »-en lagun zen kuxinez inguratutako personai bat eta honek nesker buruz ote adar bat zuzentzen zuen.\nNeska batek begitartean ote zarrasta bat biltzen bazuen, urtean bertan ezkontzekoa zen.\n« Cronico de Mascaro » idatzian jakiten da 1397ko maiatzaren 27an Aragoiko errege berria, Martin Humanoa, jin zela Barzelonara bere lehen bisitaren egitera eta bertako kotoi iruleek eskendu zioten zaldi mozorrotuen segizioa.\nFolkloristek katalandar « cavallets »-en lehen agerraldia ikusten dute hor.\nMallorcan, « cavallets »-ak herri hanitxetan baziren.\nPollenca herrian eta Sebastian egunean, bi agertzen zen, eta haiekin « estandart » izeneko banderazaina.\nAuprès d'eux : un porte- drapeau appelé « Estandart ».\nFelanitx herrian eta agorrilan, « andere » batez lagundurik, herriko karriketan ibiltzen ziren.\nBielsa herrian (Aragon.) Ihautez zaldi gonaduna agertzen da.\nBelgikan, zaldi gonadun hanitx bada, gure heinekoak edo erraldoiak, flamandarrez « Huppel-paardjes » izendatuak dira eta Mons herrian « Chinchins ».\nDendermonde herrian, « Knaptanden »-ak dira, ahoa mugikor eta eskuan xerri pixontziarekin.\nLehen aldikoz aipatzen dira 1571-an « chevaux-godins » delakoak, segizioko mihimenezko erraldoien kide.\nWalonia aldean hanitx erabiliak ziren, bereziki segizioaren ordenaren zaintzeko eta ber denboran sogilen enganatzeko beren ustegabeko mugimenduekin.\nBretaina Handian, « Hobby horses » familian, nabaritzen da Minehead-eko « sailor's horse », maiatzaren 1ean agertzen da, soinulariez lagundurik eta eske dabil karriketan.\nPadstown herrian « Obby oss » ateratzen da maiatzean udaren heltzearen ospatzeko.\nPortugalen, 1579-ko Braga-ko segizioan ziren « cavalinhos fuscos »-ak orai desagertuak dira.\nBohemia herrian bikote batek zaldi gonadun bat etxez etxe eskentzen du, saldu nahian, Bere aparteko kalitateen harrotzeko umorezko salmenta argumentuak erabiltzen ditu.\nIpar Errumaniako Moldabian, « caiut »-ak maskaradetan parte hartzen du.\nPolonian, « Koniki » deitzen da zaldi gonaduna eta Austriako Vienan bere izatea aipatzen da 1571an.\nBrasilen, « cavalinho » deiturik da.\nIndiako Keralan bada omen eta Rajasthan-en ezpata dantza bat emaiten du « Kachhi Ghori » delako batek.\nDantzariak kolpeka mugitzen dira, guduka bat itxuratzen da et hor entzuten diren kantuen bertako heroien ipuinak kondatzen dituzte.\nXina hegoaldean ere omen da, makila batzuen gainean.


Txinako zeramikazko zikloia, Meatzaritza lantegietarako eta hornitzaileentzat hornitua | YUNFENG\nMeatzaritzarako forratutako zeramikazko zikloia\nBezeroaren eskakizunen arabera pertsonalizatutako forma askotako zeramikazko piezak. Abantailak: higadurari aurre egiteko, kolpeak erresistenteak, eraikuntza erosoa, etab. Piezen higaduraren iraupena modu eraginkorrean luza dezake. * Aplikazio eremua hartu: Aplikazio eremuak: Petrolioa, meatzaritza, altzairutegiak, zentralak eta bestelako industriak ekipoaren edo materiala garraiatzen duten gainazalean ...\nBezeroaren eskakizunen arabera pertsonalizatutako hainbat formako zeramikazko piezak\n* Abantailak: higaduraren aurkako erresistentzia, inpaktuen aurkako eraikuntza, erosoa eta abar. Higaduraren aurkako funtzionamendu teorikoa manganeso altzairuaren, altzairu kromatuaren 170 aldiz, 170 aldiz baliokidea da. Piezen higaduraren iraupena modu eraginkorrean luza dezake.\n* Aplikazio eremua hartu: Aplikazio eremuak:\nPetrolioa, meatzaritza, altzairutegiak, zentral elektrikoak eta ekipamenduen gainazalean dauden materialak edo hodien higaduraren aurkako materialetatik igarotzen den likidoa garraiatzen duten materialak. Efektu nagusia eraginkortasunez aurre egitea da igarotako hormen materialen eraginak.\n* Produktuaren ezaugarriak:\nPrentsatze lehorreko moldura, tenperatura altua, HR80-90 rockwell gogortasuna, diamantearen bigarren mailakoa.\nZeramikaren zurruntasun handiaren eta altzairuaren elastikotasun handiaren arteko konbinazioak hodiari ezaugarri paregabeak ematen dizkio urraduraren aurkako, beroarekiko eta korrosioaren aurkako material gisa, energia sortzeko, metalurgia, meatzaritza, eta industria kimikoa eta abarretan erabiltzeko. abantailak altzairuzko tutuekiko, galdutako harrizko tutuekiko eta altzairuzko plastikozko hodi konposatuekiko.\nAlumina zeramikazko liner hodiaren ezaugarria:\nHigaduraren erresistentzia handia\n1. Zeramikaren higaduraren erresistentzia altzairuarekiko 10 aldiz baino gehiagokoa da.\n2. Higaduraren aurkako geruza oso lodia. (Erabiltzaileen eskakizunen arabera 6mm-9mm higadura geruza handitu edo txikitu egiten da)\nIsurketaren aurkako bikoitza\n1. Isurketaren aurkako baldosak, presioaren egituraren arteko baldosak elkarren artean sakatutako egoera da.\n2. Inguruko tutuak 4-6 torloju zulo sendo ditu, kono itxurako zulo zentraleko teiletan sartzen dira, altzairuzko tutuaren kanpoko hormarekin batera soldatuta.\nZeramikaz estalitako hodiak aleaziozkoak, burdinurtuzko hodiak eta harrizko hodiak baino arinagoak dira eta horrek garraioaren gastuak murrizten ditu eta errazago instalatzen dira.\nZeramikaz estalitako altzairuzko tutu konposatuak erraz lotu daitezke soldaduraz edo bridekin eta konektore erraz leunekin.\nNeurria 1200 (L) * 1000 (W) * 800 (D)\nPakete normala zurezko kutxa da (neurria: L * W * H). Europako herrialdeetara esportatzen bada, egurrezko kutxa fumigatuko da. Edukiontzia altuagoa bada, PE filmak ontziratzeko erabiliko dugu edo bezeroen eskaera bereziaren arabera paketatuko dugu.\nNeurria 1200 (L) * 1000 (W) * 800 (H)\nPisua ≤1,2 T\nAurreko: Gomazko zeramikazko forru konposatua aluminiozko zeramikazko teilekin eta kautxu naturalarekin\nHurrengoa: % 95 aluminiozko zeramikazko forrua eta altzairuzko hoditeria zuzenean Txinako fabrikatik egina


Endoiako Biltokia urriaren 31n irekiko da - Berriak - Zestoa\nArazo desberdinak tarteko, hiru hilabete daramatza itxita Endoiako Biltokiak. Bertako auzotarrek esku hartzeko eskaria egin zioten Zestoako Udalari eta udala eragile desberdinekin harremanetan egon da. Erabaki batzuk hartu dira eta, ondorioz, biltokia berriro irekitzea lortu da.\nAuzo Biltokia kokatuta dagoen eraikinaren jabea eliza da eta orain arte biltokiko zerbitzuaren hitzarmena elizak sinatu izan du aldian aldiko kudeatzailearekin. Aurrerantzean, ordea, udalaren eta elizaren arteko aurreakordio baten ondorioz, lagatze hitzarmen baten bidez elizak udalaren esku utziko du eraikinaren kudeaketa. Ondoren, udalak auzo elkartearen esku utziko luke biltokiaren zerbitzuaren kontrola eta antolaketa.\nAkordio eta hitzarmen hauek martxan jartzear daude dagoeneko eta urriaren 31n irekiko ditu Auzo Biltokiak berriro ateak. Bihartik aurrera, beraz, auzotar zein herritarrek bertako zerbitzuaz gozatzeko aukera izango dute.


La Oka enpresa salatu dute, covid-19arekin lotutako ez-betetzeengatik. - CNT Sindikatua\nLa Oka enpresa salatu dute, covid-19arekin lotutako ez-betetzeengatik.\nLangileei eragin diezaioketen ez-betetze larriak egiaztatu ditu CNTk\n"Enpresan gertatzen ari dena oso arriskutsua da, pertsonengan pentsatzeko unea da, ez emaitzen kontuan", adierazi du erakunde anarkosindikalistak\nCNTk Ataco, S.L. enpresan duen sail sindikalak Lan Ikuskaritzan salaketa bat jarri du, langileen osasuna arriskuan jartzeagatik. Enpresa horrek elikagaien hainbat saltoki kudeatzen ditu La Oka izena erabiliz Bilbon eta Areetan. "Gauzak gaizki eta berandu egiten ari dira", azpimarratu du zentral anarkosindikalistak. "Dagoeneko koronabirus kasuen ebidentziak daude langileen artean, eta enpresak ezer gertatuko ez balitz bezala funtzionatzen jarraitzen du, ez baitu lanaren antolaketa aldatu", salatzen du sail sindikalak. "Langileok gure maskarak eraman behar ditugu, eta berriz erabiltzen dira, nahiz eta erabilera bakarrekoak izan; are gehiago, enpresak ez du Industria, Merkataritza eta Turismo Ministerioak argitaratutako protokoloak betetzen", nabarmendu du CNTk. Gainera, azpimarratu du UGTko ordezkariak, enpresarekin batera dagoena, ez duela eskatzen beharrezko neurririk hartzea langileen osasuna babesteko. "Sail Sindikala harekin komunikatu zen, baina ez du inolako erantzunik eman", adierazi du CNTk.\nLan Ikuskaritzak orain dela gutxi Ataco enpresari isuna jarri dio lan-osasunaren arloko ez-betetzeengatik, eta, langileek diotenez, "Enpresak dinamika berarekin jarraitzen du".\nCNTk salatu duenez, zuzendaritzari "berdin zaio langileak gaixotzen badira, dirua egiten jarraitzen badu", are gehiago, horrekin bat eginez eta aldez aurretik abisatu gabe, eta nominak eginda zeudela, enpresak alde bakarrez erabaki zuen "zegokion aparteko ordainsaria ez ordaintzea", "koronabirusak sortutako egoeragatik" baino azalpen gehiago eman gabe. "Langileak eta bezeroak arriskuan jartzen ari dira", esan du CNTko ordezkari sindikalak, eta zuzendaritzari "neurri sendoak" hartzeko exijitu dio.\nBeste saltoki batzuetan ere antzeko egoerak bizitzen ari direla egiaztatzen ari da erakunde anarkosindikalista, eta, horregatik, langileak euren burua antolatzeko eta sindikatuarekin harremanetan jartzeko deia egin du, "premiazko neurriak hartu behar baitira".\nMartxoa 29, 2020


kritiken hemeroteka » Joseba deseraikiz\n« Eguneroko gerra | Galeraren kantu garaikidea »\nJoseba deseraikiz Amaia Alvarez Uria / Argia, 2014-10-19\nInon ez, inoiz ez liburuarekin Zalduak hustu dela dio. Bertan idatzi baititu ordura arte idazteko zituen guztiak. Hala ere, aspaldi irakurtzen dugunok badakigu berehala sortuko zaizkiola ipuin gehiago betaurrekoen beste aldean, belarri-zuloetan edo ezpain-zokoetan. Izan ere hala agintzen digu liburuaren amaierako “azken ohar gisa” atalean: ipuinak idazten jarraituko duela diosku eta.\nInon ez, inoiz ez fikzioaren lekua eta denbora dira, bere hitzetan kontrazalean gogorarazten digunez. Eta azalean dago txanponaren beste aldea, errealitatea, fikzioa idazteko behar den materiala eskaintzen diona idazleari: “idazleak daukan material bakarra ezagutzen duena da (Truman Capote)”. Eguneroko agertoki edo pertsonaiak azalduko dizkigu zenbait ipuinetan eta fantasia sartuko da zirrikituren batetik kontatzen ari dena bestelako koloretan margotzeko. Zalduak ohi duen bezala. Eta fantasiarekin batera ironia; heriotza, harremanak, lana… zeharkako irribarrez eskainiko dizkiguna, bere pertsonaia baten esanetan: “ironia duk egungo gizartearen zementua”.\nIroniaz ere jorratzen du “modako” gai bat. Orain arte esplizituki landu ez duen generoarena. Ipuin bateko elkarrizketa batean hurrengoa irakurri ahal diogu: “—Eta generoarena? Hi ez haiz emakumea! Hori interesgarriarena egiteko ipini dun! (…) —Ez al daude mota honetako kontuak puri-purian kritiko literarioen artean…?”. Baina kritiko literario honi, botatako eskularrua lurretik hartuz, gehiago interesatu zaio beste ipuin batzuetan nola eraikitzen duen genero identitatea. Feminitatea hilekoarekin lotzen baitu eta maskulinitatea bizarra egiteko aparrarekin. Horra generotik aztertzeko moduko bi datu.\nInon ez eta inoiz ez atalen artean, Hemen, orain atala dugu. Bertan Zalduak “la cosa” deitu izan duenari buruz hitz egiten du, “euskal gatazka” ere deitu izan denari buruz. Baina “las cosas” izan zitekeen, euskal gatazkarekin batera gerra zibila ere badelako atal honetan agertzen diren ipuinen gaia. Euskal Herriko historia hurbilari begirada botatzen dio liburu honen muinean, memoria ariketa eginez literaturatik. “Euskal arimaren barrunbe hondogabeen natura misteriotsua” ikuspegi esentzialista bazter utziz, baina gurean izan duen eraginari muzin egin gabe, eta “existitu ez den iragan mitiko bat eraikitzeko alferrikako ahaleginei” itzuri eginez “errelatoaren” bere bertsioa ematen du fikziotik bere alea jarriz.\nBere aurreko liburuko gai nagusia izan zen literatura eta idazlearen obsesioak ere agertuko zaizkigu han-hemenka. “Idazleak ingurukoengandik istorioak jasotzeko eta artearen aldarean ipintzeko eskubidea eta betebeharra du” irakurriko dugu. “Kontatzeko modu baten bila aritu haiz. Hori dun idazle guztiek, putreen moduan, egiten duzuena” esango dio pertsonaia batek protagonistari ipuin batean. Eta horrek Woody Allenen Deconstructing Harry ekarriko digu gogora. Eta idazleak fikzioa egiteko errealitateari zukua nola ateratzen dion pentsaraziko digu; polemika metaliterario horren metxa berriro piztuz eta kritikatxo honi izenburua emanez.


Osakidetzako EPEko irregulartasunak direla eta - sindicato ESK sindikatua\n2018 ekainak 05\nBeste behin ere eta ESK sindikatuak behin eta berriro salatu egin duen bezala, Osakidetzako azken EPEren inguruko berriek agerian utzi egin dituzte euskal osasun-zerbitzuan ematen diren irregulartasunak. ESK-k honen berri jakin bazekien, ESKko delegatua den Patxi Nicolauk apirilaren 26an egindako notario-aktak egiaztatzen duen bezala.\nMirabekeria eta ustelkeria egitate hau dela eta, ESK-k Jon Darpon Osasun Sailburuaren eta Maria Jose Mugika Osakidetzako Zuzendariaren berehalako dimisioa exijitzen du.\nGertaeren larritasuna kontuan harturik, ESK-k egokien deritzon eran dihardungo du. Datozen egunetan prentsaurreko bat egingo dugu gertaera hauen berri emateko.